url: =Lunggimlelh-natna (Stress) thuak-in na omkha hiam? :: ZOMI DAILY\nposted on 8 January 2018 at 10:30 pm Lomkholna: Article, Health, Nantalsuan\nLungsim sung ah sep leh bawl ding tamlua kinelhsiah ci-den in, khuaheek thei phalo in, lungsim pualah in ki omthei hi. Khat veivei ciang tuabang dan in, sauveipi kilung mang thei hi. Midang te’n “sepding tam hong sawllua,” cih bang-in kingaih sunthei tawntung-in, omnuamlo in ki om theimawk hi.\nA sawtsawt ciangin, pumpi cidamna nangawn sukha thei hi. Tuabang puaklah hunte’ a sauveiluat ciang’ lungvaak pakpak zonawnlo in, thu omlo pipi aa lungkiatna, lauthawngna leh pumpi damlohna te in hong tuamcip thei hi.\nA hizong hibang puaklahna te, a hunsaulua-kei peuhleh, lungsim hong khanglo sakzaw thei kici ta leuleu hi. I nuntak sung’ a kituak den hilel aa, a hunhun in bangci nawkding cih kisin kul lel a hihi. Midangtawh nasemkhawm mi-nga ah khat bang-in lunggimlelhna kituak den kici hi.\nLungtang sihuibing natna (Coronary heart disease-CHD)\nNitumna gam-ah sihna a piangsak pen kici – Adiakin, I nek leh dawn panpiang, sathau in I lungtang ah sisan leh huihsiangtho(oxygen) a puak sihui sung-ah belh in, khakcip aih keileh a neusakna pan’ kipankhia lungtang natna a hihi.\nTuabang sathau lomte hang in, I lungtang ah sisan siangtho a kicing in a tunzawh notloh ciang in, omdan nuamlo, awm kigakgawp cihbang kipan in, I khut , ngawng leh gil te ah kizel thei hi. Naakding huihbei tawh kibang theimawk hi. Tua hunciang’ Natdamsaksiam(Siavuan- Doctor) te tawh kilakpah hamtang ding a hihi.\nSihui sung aa’ sathau lomte a kiloklok napan’ a themneng in nalengkhia thei hi. Tua sathau themneng te-in sihui khak aa, lungtang sung ah sisan leh huihsiangtho tungsak nawnlo a hih man-in lungtang kisia in, lungtang khawlvat-natna (Heart Attack) piangsak hi. A manlang in Zato kitunman keileh damzo nawnlo in sih tawh kizom thei hi.\nLunggimlelh-natna a lauhuai hiam?\nMipilte genna ah, lunggimna hang in, lungtang khawlvatna piangpah samlo napi’, mimal gamtatzia dung zui-in, kinai sak tuamthei veve ci hi. Gentehna-in, lunggim phattuam nading in, nek leh dawn kidawm theilo cihbang zia hoihlo te’n lungtang khawlvat-natna hong tun baihzaw deuh thei hi.\nLungtang khawlvat-natna a piangsak thei pawlkhat\n2. Zuunkhum,sikhum natna\n3. Sikhang natna\n4. Cholesterol (nek leh dawn pan kingah theipen hi) tamluatna\n5. Pumpi thauna\n6. Pumpi gamtat lohna\n7. Zuu tamlua dawnna\n8. Kum – Khanghaamna\n9. Pianna mun leh tual zui\n10. Pianna sisan- Nu leh Pa\n11. Numei leh Pasal – kum kigual veve Pasal te’n ngah baih zaw thei\nA tung aa te’ tam semsem leh lungtang khawlvat-natna ki ngah thei semsem cihna hi aa, pawlkhat kipeel theilo himah leh, a tamzaw kidop theih a hihi. Pumpi, khut leh khe cidam in, thahat leh zong lungtang damsak tuam mahmah aa, lunggimlelh-natna zong thuakzo dalzo tuam a hihi.\nLunggimlelh-natna a kilangsak, limlakkhol pawlkhat te\nA zenzen in, lunggimna thuaklel pian na kisak leh , nang bek hilo, kiim leh paam zong sukha thei a hih man-in, gamtat luheekdan kidop pahding kisam hi. Mihing te’n upmawh loh in, thu khat la khat ahi-zong lauhuaina khat I tuahvat ciang in, Phuu-ek aikeh Taisan (Fight or Flight) in ki-om thei tawntung hi. Tua dungzui–in, I khut leh khe, I luheekdan cihbang, pumpi gamtatziate etcing den ding a hihi. Gentehna in a nuai te bang;\nOmdan tatdan nuamlo\n1. Khua-ul neel kaai gawp\n2. Lungtang kisai satsat\n3. Kamsung keuna\n4. Lutang nazel\n5. Tawldam ngeipha lo- Tawl kisa den\n6. Ankam limlo- duhnei pha mello\n7. Pumpi gihna khang/kiam gawp\n8. Gilsung kivial,kigaat gawp\n10. Awng painuam pahpah\n11. Ihmu siplo- zankal zingkal khanglo pahpah\n12. Gimngiat pong\n13. Kigen thei mello aa, pumpi khing-nat pong\nNgaihsutna pilvaang lo\n1. Pumdah thei pong\n2. Lung himawh thei lua\n3. Cithak dan hinapi’ khuat nading thei mello\n4. Gumheh pong thei\n5. Khitui luangbaih\n6. Tuam omnuam\n7. Lungtai lo- miciammui taleh telthei-awlmawh selo\n8. Leitung cimtaak – uuk neilo\n9. Lam-etna nei mello\n10. Lauthawng gawp pong –\nA nuai bang-in gamtat luheek kilam dang thei hi\n1. Nidang sang nek leh dawn tam zang zaw – e.g a diakdiak zu leh za cihbang\n2. Na khat peuh nene nuam- comfort eating – e.g. buiscuit peuh khawltheilo aa nenuam..\n3. Nuihza pakpak zonawnlo\n4. Naa-mangngilh thei phadiak\n5. Lungsim khensat thei pakpak nawnlo\n6. Teltak aa thungaihsun ding hamsa\n7. Nasep nengno khat nangawn maban tun zo phalo\n8. Tawl diipdeep dong naa semden pong\n9. Midang tawh kithuah nuam pha nawnlo\n10. Haa cip Haa gawigawi thei\nHih bang te I tuah khak leh lunggimna nei I hih lam ki phawk aa, ei leh ei cidamna, gamtat luheekna ki etcing ding kisamta hi.\nNina a kici nupinu tangthu tomno khat enpak ni : Nupi khat zingsang sim in, a pasal tawh nasem ding paikhawm zel uh hi. A pasal a khak khinteh a nasepna ah paisuak hi. Zingsang in a zekaaiding patau kawm leh nitak leuleu ciang a Pasal in sauveipi a ngakding zong lungnuam theilo in, lunggim in a om zel hi.\nTuabang te tawh, hong sawtpian ciangin lel kisa pianna, a nasepna te tawh hong kikum hi. Tua pan-in, a nasepna te’n a nasephun a lemthei pending in, vaihawmsak aa, lungnuam sinnuam in nuntaakna maban zomto thei hi.\nLunggimlelh-natna nathuak ciang\nLunggimlelh-natna thuak in, na kingaihsut leh nipi kalnih sungbang,na seplehbawl, leh omdante ciamteh lecin, bang hun in bang in, hong lunggim sak cih namu thei ding hi. Tua naciapteh, namuhna tungtawn in, nakiging nakidalkhol thei ding hi.\nGentehna (Nisim tatna leh thupiang ciaptehna-Diary)\n1. Bang piang masa Bus/Meileeng laplo\n2. Bangzah aa Lunggim -tehna\n(0= phamawhlo-5= lellua)\n3. Lunggimna lim leh meel Khitui mualtuang, mit hakdan nuamlo\n4. Bangtan thuakzo – tehna\n(0=thuakzo vetlo – 5=awlmawh lolel)\n5. Bangin hong nuamtuam hong hoihsak Nakpi in huihdiik in, damdam in khahkhia ding\nBang-in hong lunggimsak pen hiam? Bangcih ding?\nNisim nuntaakna sung-ah bang-in hong lunggimsak pen aa, bang cih thoihding cihpen a nuai-aa bang in ki geel, ki ciamteh thei hi. Gamtatzia bangteng kikheel thei – Gamtatzia bangteng kikheel theilo\nLunggim lelhna a piangsak thei gamtatna a kikheel theite kheelding bek hi aa, a kikheel theilote tawh lungnuamlo in hunbeisak tadih ding hilohi. Na kheeltheih te manlang in nakheelnang hanciam phot in.\nNasepna ah lunggimlelh natna a thuak nangkia na hi-kei hi. Mi nga ah khat in kithuak aa, nasepna-mun pen lunggim lelhna a piangsak a hih keileh lunggim lelhna teng nalahkhiatna mun zong na hi thei hi.\nNasepna tungtawn-in Lunggimlelhna thuak aa na ki-ngaihsut leh na nasep-pu tawh a piangsak thei thute ki kum in. A ma’n bangci phu/peel ding cih, hong gen thei kha ding hi. Ki-ukna hoih nei gam te ah, nasep-pu te’n nasemte lunggim lelhna a kiam nang a huhkul’ kici hi. Tua ban ah, hong telsiam thei naseppih-lawm khat tawh zong kikum kawm in.\nNasepna mun ah, seppih lawmte pumpi cidamna leh nuntakzia tampi kilamdang sakthei hihang.\nDawn kici numei nu’n; Sidek liang-in kacinat khitteh na sep kakuan kik aa, nasep-hun lem mello leh vaituamtuam hang-in, lunggim lelhna ka thuak hi. Tuaciang in,ka nasep-pu te’n nasep-hun te a lem-hun in hong kheelsak bek thamlo, khat veivei nasep pai kullo-in, inn-omkawm in, nasep theihding hong phal uh hi. Tua banghang in, nasepna ah leh inn ah gamtatzia hong nuam in, lunggim lelhna zong hong phadawm hi.\nHaksat Dongtuah hun\nIt leh ngaih khat tawh kikhen, nasep nei nawnlo, inn kituah, naungek nei cih bang hun te ciang lunggimlelh natna ki thuak phadiak thei hi. Tuabang khankhat khatvei thupiang te hangin upmawhloh in, ki thuaklel mahmah thei hi.\nTuahun ciang-in, innkuanpih lawm leh gual te tawh kiho le’cin, a dang hong huhtheih pah uh a omkei phialzong nalungvak tuam ding hi.\nSum leh paai vai lemlohna\nSumvai lemlohna khat a om ciang in, lunggim bekthamloh lungkia in kizawm diipdeep thei hi. Tuabang thuakna hang-in, innkuan sung lawhthei a hih man-in, ki dophuai phadiak hi.\nA diakdiak in innkuan sung nupa kikal, na khempeuh ki lungtuak ding hamsa thei hi. Tuahun ciang-in, a thubul kantel in, kisiansuah mengmeng ding kisam hi. A hoihlam manawh lam-etna tawh kalsuan in, ei hihzawh te kitawi-sang ciat-in, ei hihzawhloh te zong sansiamding kisam hi. A hih theih mahmah keileh, I buaina thutawh kizui in lampimaan hong lakthei a pualam-mite huhna kizong thei hi.\nKhattang omna/ lunglenna\nA phadiak, khangham te pangpaa kisa thei aa, lunggimlelh-natna pan a huhding a hopih ding mizong hamsazaw thei hi.\nLunggim lelhna bangci nanding?\nTawldamna – Lungsim leh pumpi bangci tawlngaksak ding cih thei aa, tawldamna laakzelzel na-in, lunggimlelh-natna pan hong daltuam mahmah hi. Tuabang in lungsim leh pumpi tawlnga leh lungsim gimna tuamtuam zong khaktan zotuam a hihi.\nTawlnga cihciang in, gamdai takin tuciang bek hilo-in, lungsim a tawlgasak pumpi gamtatna(actitiviest) te sinkhiat ding a hihi.\nBangci gamtat ding cihleh\n1. A masa in, na naak/huihdiik dan, lungngai in. Na naaktawh na hihtheihtawpdong huihdiik(deep breath) in, khahpah lo-in, tawlkhat om phot ding (hold it) aa, tuaciang in damdam in, nakamlam pan khahkhia(let go) diaidiai in. Tuabang khatvei khitciang in,na naak ngeina (breathe naturally) in tawlkhat naak inla, tuazawh ciang a tung aa bangin, naakpi in naakkiik in khahkhia zel in.\n2. Pumpi langkhat lam khut,khe leh gilvun cih te kisansak ding aa, tua ciang damdam in khahkhia kiik ding. Tua na khahkhiat ciang in, nacii nasa a kikang te khahkhia gai in. Tua bangmah-in, na pumpi langkhat lamzong hih in.\n3. Na liangko tegel khia in (Drop your shoulders). Na khut tegel kaaisak hilhel saklel in.\n4. Bang-in hong tawldamsak pen cih ciamteh in, sintoto in. A sawtlo in na tawldam ngiat ding hi.\nPumpi gamtatzia kheel in\nHaa gawiigawii, khut tumtum, ki hinghing , nawhnaak vatvat cih te in lunggimlelh-natna limte hithei aa, tuabang te na hih khak, na hihnop ciang, Lungsim lelhna in bangmah a hoih pia-ngeilo cih ngaihsun-in, lungsim pumpi tawlngak ding’ hanciam huai hi.\nNa lungsim-galdozia kantel in\nLungbuai I kisak luatciang in kiheh bangbang thei, ei leh ei kipong gup, mawhnuamlo, lungkia gawp cihbang piang thei hi. Tua hunciang-in, na lungsim-ngaihsutna kalkhat lehsuan inla, na ngaihsutzia, puahpha, gelpha kik in.\n‘Puazo nawnkeng, hihzo/semzo kei ning, kimanna neikeng’ cihbang na ngaihsut khak leh a beisa aa, na hoihna, naseptheih, nasepzawhna te phawkkik in, ‘Hihzo e tazen’ cih bangin, kisan in thathak la-in.\nVicki’ in bangcih; Ansai ka nasepna ah, anlamsang bangci siangthotak in kemding cih lai hong kihuan sak hi. Cikmah in lai-ong(Passed) ngeilo ka hih ban-ah, tutung ong keileng nasep zong neinawnlo ding cih a omciang in, lungkham in ka om hi. Nasep-pu te thusiam in, laisinkholhna-sang hong kahsak bilbel a hih man-in, laihuan ka ong hi. Tua khit zawh, laihuan a omciang, laisinkholhna-sang kah-in kigingkhol peuhleng’ ka kisapteng hong lem ding cih thei ka hih man-in, ka patau nawnkei hi.\nNa nuntaak, na gamtatzia (Lifestyle) ki en pha in\nLunggimlelh-natna hong ngahsak thei hong lung himawhsak , hong patausak thei’ thu leh la, mun leh tual te leh nuntaak gamtatzia te’ et-cik huai hi.\nCidamsak anlim-anpha nekna hang-in;\n1. Pumpi cidamsak bekhilo zong etlawm in ki thau lialua lo ban-ah, lungtang khawlvat natna, mihau-nat tuamtuamte tawmsak tuam hi.\n2. Hong lungvaak sak, hong tangzang sak-in leh lunggim, patau lua cih te hong dalzo sak tuam hi.\n1. Sisan hatsak in, lunggimlelh-natna a piathei thu leh la te a om ciang’ hong thuakzo sak inleh, lungtang khawlvat-natna tawmsak tuam hi.\n2. Lungsim leh thatang hong hatsak ban-ah, pumpi kilamzia zong hoihsak hi\nZateep khawlna hang-in;\n1. Lungtang khawlvat-natna ngah ding dal tuam mahmah hi. Banghang hiam cih leh, zateep te’n a teeplo te sang-in, lungtang khawlvat-natna a zahnih in ngah theizaw a hihi.\nZuu dawn vetlo aihkeh tawm dawnna hang-in;\n1. Lungkiat pahpah theihna pan hongdal tuam hi. A hang in, Zuu dawnna hang-in lungkiatna thapia zaw thei hi.\n2. Lungtang aa kipan, pumpi cidam zaw hi. Zuu tamlua leh lungtang in thuak lah in, cidamna zong sukha mahmah hi.\n3. Zuu a dawn sunsun te’n ni khat in pasal te’n unit 3-4, numei te’n unit 2-3 kaan dawnhuai lo hi. unit 1 = 568ml of lager/beer\n4. Zuu dawn kilkel lohding’ hanciam huai pen hi. Kitangzang in, lungzong vakzaw pek hi.\nDiagram tawh akicianzaw in hih PDF tawhzong ki simthei hi. PDF link >>>\nLunggimlelh-natna bangci daalding?\nMihing khat leh khat, dan leh zia kibanglo a hih mahbang-in, lunggim lelhna leh I dozia kibang lo hi.\n1. A tung kigensate dungzui-in, ei tawh a kituak kilem pen, sin leh thei in, lunggimlelh-natna I ngahlo nang kidal tek ding a hihi.\n2. Lung himawh, lung patauhna khat pepeuh I tuakciang, midang khat tawh ki kup huai hi.\n3. I nuntaakdan leh gamtatzia encing in, kheel huaite kheelding kisam hi. Gtn., Zuu Leh Za\n4. Na lung hongnuam sak, hong thakhauhsak thu leh la, leh mi-te phawk in.\n5. Sep leh bawl ding geelkhol, ciamteh khol in, ki thawikhol in. Tua hi leh, na mailam nang khutsung ah omzaw ding aa, buaitawm-bingbung cihdan tawmzaw ding hi.\n6. Thakhat thu-in, na khempeuh zawhsawm kei in. Tua hi-leh, tamlua in na khial kha ding hi.\n7. Mi-te tung thudawn leh thugendan siam in. Gtn., Sepding tampi hong kisawllua na kisak leh, hong sawlte kiang na gendan ding kiging khol inla, a mau mahtawh kikum in, a lempen ding geel leh genngam lel-in.\n8. Tawlnga kawmkawm in. Nasep na manzolian kei zong , a kikal ah a kilawm bang-in, tawlnga zelzel in.\n9. Thu leh la na kheel theihloh ding khat, a hiding mah hi, ci-in na santheih/siamnang hanciam in.\n10. Tuni sep ding a omlai te hang-in lung himawh lua-in om kei-in, zingciang zong ni hongsuak kik ding aa, a ban nazawm thei laiding hi. Na matutsa,gualzawhnasa te’ en kik inla, tha la kik zelzel-in.\n11. Na innkuanpih leh lawm leh gual te tawh hun zang khawm zel in. Tua in, na lung uh hong vaksak tuam mahmah ding hi.\n12. Nisim sep leh bawl a hilo, a dang nasep/uukna(Hobby/Interest) khat nei in. Na neihsa lawmte ban-ah lawmdang zong zonbeh lai in. Milak ah kihel zelzel ding zong hoih hi.\n13. Na ngaihsutna, na muhna kheel, ki lamdangsak zel’ in. Lung himawh ding’ bekbek ngaihsun in omom, na kibilhcip sang-in, vakkhia in kiim leh paam, en kawikawi in. Khetawh lamsiu leeng sumbei lo aa, cidamna ding zong thapia hi. Nantal’suan\nTranslated from: Coping with Stress- How to manage stress and help your heart (booklet) by British Heart Foundation (bhf.org.uk) – Copyright is being requested for this translation.\nPrevious: Malaysia, Sungai Besi ah mawtawneu khatin Lorry phukha, ahawlpa si\nNext: Malaysia, Penang ah alu leh agilzang teng aomlo misiluang khat kimukhia


timestamp: atn

url: =Lift button teng zun apek sese naupangno khat Lift sungah awkcipsuak :: ZOMI DAILY\nposted on 27 February 2018 at 9:25 am UTC+9:30 Lomkholna: China, News, Sawltak, World\nChina gamsung ah pasalno khatin inntung innnuai kikawmna in akizang Lift sungah aomlaitak, amekna Lift Buttons te zunpek citciat hi. Tuabang in Lift Buttons te zun apek ciangin asung aom Wire khaute zuntui lut ahih manin, kisiacip a, tua pasalno pen Lift sungah awkcip cih SCMP pan kiza hi.\nHih pasalno ii gamtatna khempeuh pen Lift sungah akithuah CCTV panin Video Record omsitset a, tua Video Clip pen Social Media ah Ministry of Public Security te’n khahkhia ahih manin, Social Media tungah ki thehzakpah hi.\nHih thupiangpen abeisa Friday (Feb 23) ni in China, Chongqing khuasung aom Flat khatah akithuah Lift sungah thupiang ahihi.\nCCTV sungah pasalno khat Lift sungah alutkhit ciangin apainading inndawl Floor Number mekmasa hi. Tuakhit ciangin abombi Zip kaisuk in, Lift Button te zunpek vouvou sese hi.\nLungkimtak in zun apekkhit ciangin abombi Zip kaito a, apainopna inndawl zong atunlian tawh kituak hi. Ahi zongin akongkhak akihongding kimlai, tawmcik ki hongkhindeuh in ahi zongin ki hongsuak theilo a, Lift Button meitang tengzong phiazaizai in, tuakhit ciangin mei khempeuh avek in mitsuakmawk hi.\nAnunung ah naupangno zong patau lauthawnggawp in dianglanglang kici hi.\nVideo: Chinese boy gets trapped in lift after peeing on control buttons\nHih naupangno gamtatna pen China kumpi thunei te zat ahi Weibo Account tungah khahkhia uh a, “Stop being naughty” ci’n thulu guan uhhi. Hih Video amukha pawlkhatte’n Comment tawh dengsukpah ziahziah uh a, tualak ah khat ii Comment na ah Lift puahphatna sumbei khempeuh hih naupangno ii anu apa te piasak hamtang un ci’n aki Comment pen minthang phadiak hi. Naupangno pen thuneite’n manpah uh a, tawlkhat khitciangin khahkik uh kici hi.\nKuamah in hongmukei ci’n utbang in ihgamtat hangin, hongmu gigekhat na omden a, lametloh laitak in mawhnadan hongpia ziauziauthei khat omdenhi cih phawkdetding thupi hi. Tulaitak Zomi sungah ih lunghimawh, lungkhamna te ngaihsun kawmkawmin, ih gamtatna, ih thumanlohna khempeuh ii agu in ih nuntaksung ihpaipaina ah hong sulzuihden theihi. Sawltak #zomidaily\nPrevious: Tulai Kawlgam khuahun (Feb 27) ~ Pu Thangboi\nNext: A hong sapna mun ki banglo ~ Dim Lun Zam


url: =If This Love Kika Mp3 Fast Download Free - [Mp3to.network]\n[If This Love Kika Mp3]\nSearching for [If This Love Kika Mp3]\nResult for : If This Love Kika\nKika - If This Is Love (File : 3Gp, Flv, Mp4, WBEM, Mp3)\nKika - If This Is Love lyrics (File : 3Gp, Flv, Mp4, WBEM, Mp3)\nJohn Mamann - Love Life Ft. Kika (File : 3Gp, Flv, Mp4, WBEM, Mp3)\nKika Feat. Andreas Wijk - Cant Feel Love Tonight (File : 3Gp, Flv, Mp4, WBEM, Mp3)\nKika - Cant Feel Love tonight (File : 3Gp, Flv, Mp4, WBEM, Mp3)\nJohn Mamman Feat. Kika - Love Live wavefirez Bootleg (File : 3Gp, Flv, Mp4, WBEM, Mp3)\nKika - Guess Its Alright official Music Video (File : 3Gp, Flv, Mp4, WBEM, Mp3)\nKika - If This Is Love Greek Lyrics (File : 3Gp, Flv, Mp4, WBEM, Mp3)\nKika - Guess Its Alright videoclip Oficial (File : 3Gp, Flv, Mp4, WBEM, Mp3)\nKika, cant Feel Love Tonight (File : 3Gp, Flv, Mp4, WBEM, Mp3)\nKika - Real Love (File : 3Gp, Flv, Mp4, WBEM, Mp3)\nKika Live Ben Trifft Die Zwillinge Marcus Und Martinus (File : 3Gp, Flv, Mp4, WBEM, Mp3)\n17 02 24 Kika (File : 3Gp, Flv, Mp4, WBEM, Mp3)\nKika - What Is Love lbum Alive (File : 3Gp, Flv, Mp4, WBEM, Mp3)\nKiba - My Love For You original Mix (File : 3Gp, Flv, Mp4, WBEM, Mp3)\nMeghan Trainor - Me Too Versin Espaol cover parodia Kika Nieto (File : 3Gp, Flv, Mp4, WBEM, Mp3)\nRihanna - If Its Lovin That You Want live At Kika Rockt (File : 3Gp, Flv, Mp4, WBEM, Mp3)\nKika Love Is In The Sky Official Video (File : 3Gp, Flv, Mp4, WBEM, Mp3)\nKika Stars Lyrics (File : 3Gp, Flv, Mp4, WBEM, Mp3)\nKika - Colorblind (File : 3Gp, Flv, Mp4, WBEM, Mp3)\nMini Haul How To Style (File : 3Gp, Flv, Mp4, WBEM, Mp3)\nif this love kikalarchoney ken7 kata cintamatahari bandsctv u mildrina tkw toket gede hotcyachot saxi videoungu hampahappy end 1999 full movieduwnload mp3 ganbored muslim gente rarametro pria idamandaniel raj new delhi bision indiarev dr jamil nasir topic that prophetadekq menggilaemtm presentationkanasugara karaoke ello adu ello matusi diamond platnumz 56 100813 fil 2honwi honwi sanjaha sana wngkhar bwbaitank panther replicahow to wear tie dil hai tumhara kasam khake kaho mp3kannada sex audiobokir tembok deritasunil shetty action moviesp500 140401indian audio pornglass gamboa timaleswagg dinero balveer 675everyday divine tribe cta africa zambiaaesthetica of a rogue hero eng dub full screen episode 1naat audio2004 honda cr85bateu a nave emmataka lobiphil heath mr olympia 2017st12 akustik


url: =Breaking News: London khuasung ah mawtaw khatin khuasung mipi te nawkgawp leuleu :: ZOMI DAILY\nposted on 19 June 2017 at 10:07 am Lomkholna: Britain, London, News, Sawltak, World\nLondon khuasung ah Van mawtaw khatin khuasung mipi ommuang hithiat kimlaitak nawkgawp leuleu in, mi tampi liam cih BBC pan kiza hi. North London, Seven Sisters Road aom Finsbury Park Mosque kici Muslim te biakinn geinai khatah thupiang ahihi.\nMetropolitan Police te’n agenkhiatna ah zingsang 00:20am hunpawl in buaina om cih hongki zasak ci a, Police te ciaptehna ah “Major Incident” khat pianghi ci uhhi.\nMuslim Council of Britain (MCB) te genkhiatna ah tua Van tawtaw in thungen in aom Worshippers tepen ngimngiat in ataihgawp, aphutgawp hi ci’n genkhia hi.\nMawtaw in anawkkhak, aliam te lakah Muslim te Ramadan antan khitciangin apusuakkhia honkhat kihel khading kici hi. London Ambulance Service te’nzong buaina apianna munah Ambulance honkhat ki paisakpah ci uhhi.\nVideo: LIVE from London after van runs over pedestrians near Finsbury Park Mosque\nHih buaina ageinai panin amukha khatin BBC te tungah agenkhiatna ah mawtaw in mitaih hi ci’n mipi te awngziahziah, ku ngeingai uh cihi. White Van khat hi a, Finsbury Park Mosque ii apualam ah thunget khitciang in apusuak te ataihgawp hiding in ki ummawh cihi.\nSeven Sisters Road lamzik leh ageinai khempeuh ah Ambulance, Fire Engines leh Police Cars vive tawh kidim zihziah hi.\nLondon Ambulance Service deputy director of operations Kevin Bate inzong agenkhiatna ah Ambulance Crews honkhat, Advance Paramedics leh Specialist Response Teams honkhat buaina apianna aphual ah ki paisakpah cihi. Buaina pen vengnailo ahih manin, asi aliam bangzah cih ki pulak nailo hi. London khuasung buaina pen hongki zomto ngekngek laimawk hi. Sawltak #zomidaily\nPrevious: CIMB Company nasem te’n azi nausuak kep hunding khakhatsung khasum katlo in khuan ngahta\nNext: Kawlgam galkap vanlengkia ii Black Box ki mukhiata


url: =#INNPI (Zomi): Article Development\nShowing posts with label Article Development. Show all posts\nMinam lapsangna pan Minam khantohna ah\nTan 10 results hangin a thanem huai tampi a om sam hang, a tha ngah huai tampite hangin Zomi te in khangthak siamsinte ki lungdam pih mahmah leh ki angtang pih mahmah tek cih pen kimu thei hi.\nHih mun ah, Zomi mimal kim khatciat in, a ma muntek ah na madawkin na gualzo peuh uh hileh, tua in minam lamsang khin zo hita hi.\nGtn. lasa te ong minthang semsem in, laisinte pilna sangpipi nei aa, sumbawlte sumhau minthang in ong om aa, zum nasemte zalianpipi in ong om uh leh, tua in minam min ngaihsak, a minam vangpia in, minthang sak, minhoih sakin minam lamsang hi.\nHih pen Minam lapsangna ciang hi aa, a mipihte in lungdam leh angtan pih cihciang bek hipan in, minam khantohna hi nailo hi.\nMinam lapsangna cih tan ciang zongh hoih mahmah khin aa, hakai pahtaak lungheng cihdan hilo in,minam min a lamsang hih a madawk teng mah in, minam khantohna ding thasial hetlo aa ong sepkhiat uh ciang, minam khantohna om zo pan ding a hihi.\nZomite in minam lamsang baan ah, minam a khantohna ding,\n1. Mimal kim in i sepna i omna ciatciat ah a gualzo a madawk i hihkim tek ding thupi hi. (hitan ciang pen minam lapsangna)\n2. I gualzawh, i nopsak ciang, gam leh minam mangngilh loh aa, i muanpen zongh galsuak thei cih i lehbat khakloh ding kisam hi. (hitan ciang pen mimal nopsak, khantohna)\n3. Hih bang in mimal kim khatciat, a mau muntek pan a hih theihna tek uh ong kigawmkhawm thei, ong kilemtuah in ong ki khuituah zo hi leh, minam aa dingin a bukim khantohna om in ong phungcing zo semsem ding a hihi. (hipen minam khantohna)\nZomi ulian, mipil, sumhau a tamzaw te pen hih numbat 2 na ciangtan ta ah lungkim kha pahpah uh tawh kibang pian mawk hi.\nTua a hihman in, kei sangkah hi nawnkei ing, kei minam nasem hikei ing, kei sum thalawh nasem bek hita ing cilo in, i sepna peuhpeuh ah Zomi te aw, hanciam in mainawt aa a khangto kim ciat hih sawm tek ni.\nZomi Government Structure leh Tax System\n- Ciau na ngawn aa om Zomi Innkuan, Leitungbup ah Zomi Innkuan Kipawlna pen, mun 100 val ah om kha ding hi. (Pawlkhat te a gam zui, pawlkhat te a khua zui, pawlkhat te state zui)\n= hih teng kigawmtuah na LZI Leitungbup Zomi Innkuan in khawmpi ong nei zo leh\n- Zomi Siamsin Kipawlna, India lam leh Myanmar lam teng kigawm in Khawmpi ong nei khawm zo uh leh (Zomi Siamsin Kipawlna India lam aa te cih thadah, Myanmar sung bek zongh hat mahmah khin sa ing, khua tampitak ah om khin uhin thupi hi.)\n- ZYA te zongh Kawlgam sung ah khua 50 val tham ah om uh a hihman in, hih teng kigawm in Khawmpi ong bawl zo gaip mengmegn uh leh ngaklah mahmah ing.\n* Hih khawmpi bawl ciang, namdang kipawlna te zongh sam/invite in, a mau tawh hun saupi aa ding network khat in khut kilen khawm suak pah ding.\n* Kawlgam Media liante hoihtak in lungkim sak in, Zomite dinmun a thahat mahmah i hihlam kilangkhia sak ding.\nNamdangte in Zomi ong langpan leh tua pen phamawh deklo aa Zomi veve khat in Zomi ong taihtaih leh, tua pen, a tal tawh inn kawmzawl a phuphu bang ding hi. Hih Inn sung ah om aa, a sung aa a hoih ding aa kizem TV, Table, Tutna te a taihtaih mihai khat tawh kilamdanglo ding hi.\nZomi Siamsinte in tua khawmpi pan Zomi Students Union cih tawh ong ding khia zo uh henla, Tua ZSU nuai ah University sang naupangte Siamsin min tawh department khat in om in, Laisiangtho sang naupangte department min dang khat tawh om in, Sang tuamtuam pan a man te Alumni min tuamtuam tawh om in, a vek aa tua ZSU min nuai ah kigawm khawm thei uh leh.\nZYA in zongh tua khawmpi pan Zomi Youth Union cih tawh ong ding khia zo uh henla, Tua ZYU nuai ah, ZYA a hi sese lo, khangno kipawlna tuamtuam a lut nuam bangbang kilut thei hen aa ZYU min nuai ah kigawmtuah thei uh leh. Bg hg hiam cih leh a kipawlna min uh lah khel nuamlo, kipawlkhop kipumkhat ding lah lunggulh i hihmanin, Union min nuai ah ei kipawlna tek tawh kilutkhawm in kigawmtuah thei leng.\nTua hi leh Zomite in Youth Union leh Students Union kinei ding hi.\nAzom ah Zomi Women Union om in, pawlpi pan, veng pan, khua pan nupi kipawlna teng tuah kigawm tuah leh. Union 3 pha ta.\n(Nasep ding: Zomi Numeite lapsang, khutsiamna leh a tuamtuam na hoih hilhna sepna nei ding)\nTua bek thamlo in, Zomi Religion Union ci in, Christian min pua saklo aa, tua ZRU nuai ah, Zomi biakna kipawlna tuamtuamte (Laipian dongin) kigawmkhawm thei leh. Union 4 pha ta.\n(Nasep ding: Biakna suaktat lohna te phu khia ding, Singlamteh kiphuk, Biakinn hon ding kiphallo, Biakna simmawh thuak khakna te encik ding)\nMyanmar gambup aa om, Zomi kumpi nasem teng kipawlna khat zongh nei thei lai uh leh lunggulh huai hi. Tua teng kizopna khat om in, kei nasepna lam nasep awng, kisiau theih cih bang a om sim, manlangtak in thu kizakna nei thei aa, Zomi nasep deihte mah i ki guan samsam theih ding ong vaihawm thei uh leh. (Hih pen Labor Union lian cih theih lam omlo in, Public Service Union / Employees Union khat)\nTua khit ciang, Zolai tawh kisai kipawlna tuamtuam te zongh, a mau min tek mah tawh om ding, a hih hg' Zomi Education Union -ZEU cih min nuai ah ong kigawm khawm thei uh leh.\nZomi Media kipawlna: Media kipawlna cih ciang, thusuaksak ding, thuthak tangko ding cih bek hilo in, media etcik nasep zong neih huai hi. Media dang tampite in thumanlo/deihkah in Zomite thu bangci gen uh hiam cih te pawl, statement khah a kul leh khah ding. Tua baan ah, namdang a tuahsia te, namdangte makai sihna natna a om ciang, media pan in dahpihna tangko in, namdangte tawh picin suahtak in kalsuan huai mahmah ta hi.\nZYU, ZSU, ZWU, ZRU, LZI, ZEU, Media te leh Kumpi nasem kipawlna teng (ahunzui in a kisam bangbang) Zomi Council nuai ah kigawm tawh sawn thei leh hoih mahmah dingin ka um hi.\nHih mun ah Zomi Council aa panmun ngah zo dingte pen, a sung aa Union khat teitei ah panmun a len ngeisa te bek ding.\nTua Union aa panmun len dingte pen, tua sung aa kipawlna ah makai ngeite bek hi ding.\nTua hileh, panmun mawk deihna peuhtawh, tanau hauhna sum hauhna cihte peuh ciang tawh panmun ki ngah zolo pah ding aa, makai a sem ciatciat ngei, a hunhun in mapang toto sa te bek in panmun ngah toto ding uhhi.\nTun Siamsin makai ci, sangkah nawnkei leh bang siksan ding cih a thei mello zongh ki om hi. Tua a hihman in, hih lampi ki khungto diudeu thei hi leh, ZSU pan a man ciang, ZYU ah tung to ding hi. ZYU khit teh, ZRU lam maw ZEU lam maw banglam ah cih telthei lai ding aa, kumtam picin hun ciang Zomi Council ah tut hun tawh ong kituak to ding hi. Note: Advisor/consultant bel, a kul bangbang in seh theih huai hi.\nTua bang hi leh, kipawlna ki mawk phuat phuat cihte zongh om tawm tuam ding aa, om leh leh thahat nawnlo ding hi. Gamdang pan aa te in zongh, hih kipawlna teng mah tawh khut kilen in, mapang hi peuh leh thahat in awkhat lawngkhat in kiging khawm thei ding hi.\nAtawpna ah, Zomi Council tawh GZA leh a hunhun aa Zogam MP a ngah peuhpauh teng tawh, hih 3 pen USA government structure dan in genteh lehang\nCongress= Zomi Council\nSupreme Court= GZA\nPresident Department= Zogam sung Election zo peuhpeuh\nHih bangin, Zomite minampi i hihna khat zui in, Official takin kilamthak aa hizelzul lo in, i om zawh ding ka lunggulh mahmah hi.\nKipawlna tuamtuam Union nuai ah a lut nuam peuh lut thei ding. Union nuai ah lutlo in,\nMipi lampan, GZA leh Zogam MPs te tawh kizop nasep mapan nop leh hih Zomi Council tungtawn pan hi ding. Hih laibup ah ka genloh khat om aa, tua pen GZA panmun kitel dan ding genlo hing.\nZomi tax: Kipawlna te ah Member te in tua kipawlna ah Member fees pia tangtang ding, Tua kipawlna te Union nuai ah a lut ciang, Union tung ah member fees pia tangtang ding. Tua Union in Council tung ah member fees pia tangtang ding. Tua Council ii ngah pen GZA, ZC leh MPs te in, ong manage ding uh. Emergency ciang bek aa sum kidong bapbap cihte, sep ding khat om ciang bek aa Fund kizong cihte hilo in, khasum aa member fees te om den aa, a kul bangin zeek, metbawl ding hi hoih mahmah hi. (Union ah member fees na ngawn a pia zolo, a pia nuamlo te in, kipawlna khawng phuatloh ding mah hoihzaw pah ding hi. Phuan teitei in Union tawh Council tawh kizom tuankei leh, Zomibup Level in thahat zo ngeilo pah ding hi. Tax ginat lohna gamte a tamzaw zawng pah uhhi.) Ei omna gam ah piak ding, ei sepna gam ah piak ding himah ta leh, i omomna pan Zomite i dinmun in hibang in ong kal a hihlam kiphawk tek huai hi.\nGenleng bel baih mah hiven, ....&^*%$"\nHih pen, makaipi leh kipawlna piteng ong kisatsuah ngeingai uh leh a piangthei lua ding thu hi in ka um hi.\nKipawlna phuan thakthak a omsa teng zongh,.....&^*%$"\nTua a omsa kipawlna teng a khuituah ding leh kipawlna thupilote bei aa, kipawlna thak phuat ding baihsak ziauhziauh nawnlohna ding hih, hih bang dan system kisam hi. Dongtuah ciang bek aa, mapang khawm hilo in, Zomi cih a om lai teng mapang khawm thei dingin, tung Sianmang in Zomite ong siamta hen aw...\nLdam mahmah ei (Ngaihsutna kibat pihlohte picinna tawh kitelsiam ni.)\nKum zui-in ki nungphawk leh kisik theih thu pawlkhat\nKum 30s+ khit ciang aa pawlkhat ii kisik thu tawm\n1. Sum khollo kha (Van hoih deihlua kha, a lim bekbek duhlua kha, cbd...)\n2. Hun mawk bei sak kha (A thupilo tam tawh buailua kha, cbd...)\n3. Tenpih hetloh ding khat peuh (pawlkhat peuh) tawh buaibuai kha (Ut tawh utloh tawh, thupi tawh thupilo tawh hunbei aa vakkhawm, chatting, cbd...)\n4. Pilna sang' nasep thupi simzaw kha (Tu leh tu aa ding tanciang bek ngaihsut aa neilua kha, cbd...)\n5. A omna namdangte pau siam sawmlo kha (Pau namdang a thupi lua theih cian mel neilo kha)\nKum 40s+ khit ciang aa pawkhat ii kiphawk thu tawm\n1. Kum 30 kiim a phak lai aa kum tam a kisak luat khak pen a tamloh lam phawk, tun lah 40 hita\n2. Hun hoih, hun manpha tampi (khantohna ding) a khahsuah lam kinung phawk\n3. Na khat peuhpeuh a hih ding ziakai kisa ta\n4. Amah leh amah a kiupmawh zah in mi te'n a na awlmawh luatloh lam kiphawk\n5. Vaanpi mualpi dongin ngaihsun nuam nawnlo aa, Innkuan sung ciang bulphuh in a thak aa kilam pha nuam\n1. Mi tung thupha a na bawl khak hetloh lam kiphawk\n2. Deihsakna lungsim nei semsem\n3. A pumpi kikep siamloh teng kisik (gtn. kawng, mit, ha, cbd...)\n4. Na khatpeuhpeuh deih teltalna lungsim beizaw deuh\n5. A lungnop theihtheihna ding mah ngaihsut in nei bel\nTua ahih manin, na hoih khat peuhpeuh kipat ding ziakai kisa kha kei in.\nKei zongh kum 30 pha nai samkei ing in,\narticle pawlkhat pan in kong gawmtuah hi.\nHih kumzah i phak ma in, mite kisik thute theikhol hi lehang\nhun khatciang ki nung siklohna dingin,\ni sep kholh theihte semin, i pelh kholh theihte pelh ding,\nkidop kulte i kidop theihna ding deihsakna tawh hi.\nZomite Ziakai/ minung/ minuai ah omlam a kitheilo maw a awlmawhlo\nZomi tangpi a tamzaw in innlam thu, Zomi thu a lui a thak a tuamtuam mah kilunglut leh kithei nuam pen veve hi. Zongh lah theih ding, ki hopsawn ding a thupi a hihi.\nEi tawh kisai khollo, zak ngei mellohna mun khat khawng aa nupa kithat thu cihte peuh khawng sangin, Zomi tawh ki nahvawh a hih kei leh theihna ong khangsak knowledge tuamtuam cihte mah thupizaw veve hi. Mipi in, media or news post te ii share bangbang beh a sim uh dinmun ciang ah om lai a hihman in, mipi aa ding phattuam pih leh minam itna khangsak, mitkeuh sak, theihna kibehlapsak thute mah, mipi aa dingin lim post huai pen hi.\nZomi te news lam manlang mahmah tawh a kibat pong sam hang,\nZomi informer tampi kisam lai hihang.\nOfficial suah aa news/aritcles ki post cih dan a om nai mello cih theih lai phial dinmun ah Zomi media te kiom lai hi.\nNamdangte in ong sim sak ding uh media gina a kician zongh om nailo cileng kikhiallo maitak ding hi.\nI dinmun kiphawk kik zelna ding leh Zomite ei leh ei a hi kisa pahpahlo aa muhna zai-in, gualtung i tuang zo pah keizong, namdangte tawh liangko kikim in i taizawhna ding ciang beek vision neihhuai mahmah ta hi.\nSanggam Falam Khalkha Mizo Khumi te in, Kawllai, Mikanglai leh a mau lai tawh tampi nei uh aa, video news (TV) zongh 2 sang' a tamzaw neikim dimdiam uhhi.\nTuabek thamlo, Human Rights tawh kisai ngiat kipawlna kician nei baan ah, English version in kiciantak aa nei uh aa, thu leh la kholna, kepcingna in zongh nei uhhi. Hih tungtawn in, BBC manghun na ngawn ah, interview kibawl liang a hihi.\nZomite pen Zomi cih tentan pong bek mah kihi lai aa, a bangbang a bangbang ah ki tualniam leh kiziakai zaw lai lua mahmah hi. Tapkual pan tatkheh zawh ding kisam hi.\nBy: Dr. R. Sanga (Imphal, India) via Tongsan\nChin State uliante'n banghangin laihawmna tuamtuam khaktan\nChin State kumpi in Hakha Post akhawlsak khit ciangin Falam Post zong khawlsak a, tua ciangin Tedim Post zong khawlsak leuleu ahih manin mipite sungah lamdang sak mahmahna khangsak hi. U Go Suan Khai, Tedim Khuapi Uk Ahuhpa tung pan October 16, 2014 nimit tawh Tedim Post in Registration om lopi-in lai hawm loh ding thu hong kipia ahi hi. Tua hun akipan Tedim Post kihawm nawn lo hi.\nState leh Division dangte ah laihawm vai registration tawh buaina om het lo napi bang hangin Chin State kumpi buai tuam se hi ding hiam?\nDemocracy ki-ukna akisin cil Myanmar adingin nisim thukizakna pen khantohna ding leh gam kip nadingin akisam pha mahmah thu ahi hi. Tua ahih leh bang hangin khantoh nading hi bang nasep hoihte Chin State kumpi in khak tan hi ding hiam? U Thein Sein Kumpi in ip sim seel sim om lo ding, nasepna khat peuhpeuh mipi in apailetin mu thei ding… cici napi bang hangin Chin State kumpi in thukizakna news om sunsunte khawlsak hi ding hiam, cih pen lunglut huai mahmah hi.\nMyanmar sungah tulaitakin official language dingin Kawl kam kizang a, ahi zongin Kawl kam azang lo mualtung mite’ lai leh ngeina zong kumpi in amanthan loh nadingin kep cing ding leh phungvuh ding pen pi ngaihsut mahmah hi. Hakha Post, Falam Post leh Tedim Post te pen tualsuak mite’ lai tawh akihawm news ahi uh hi. Chin State kumpi budget ah hel a, kumpi in hawm khiat ding kilawm mahmah zaw phial hi napi mipite in amau’ hanciamna tawh ahawm uh hi bang nasep hoih pen kumpi hoih ahih uh leh bang hangin hong khak tan hi ding hiam?\nDictator-te gam ukna sungah mipi in thu atheih ding uh kumpite lau mahmah uh a, lai pil lai siam om se kei leh phamawh sa lo uh hi. Kuaman lai gelh se kei hen la kuaman lai sim kei leh nuam mahmah uh hi. Aneksim atak sim teng uh, thuman lopi a asep abawlna teng uh leh mizawng daipamte’ manphatna leh hamphat nading a suhsak teng uh akidawk ding ut lo uh ahih manin kumpi hoih lote in mipte’ mit avak sak ding thukizakna a deih lo uh ahi hi. Chin State kumpi pen tua bang hi ding hiam, cih ciangin tua bang hi dingin up huai sam lo hi. Banghang hiam cih leh Chin State kumpite pen Chin State sunga piang leh khangkhia mite mah ahi uh hi. Tungsiah in khawl ding agen leh zong akhawl loh nadingin tungsiah anawt dingte hi zaw uh hi.\nA diakdiakin Tedim Post akihawm cil ding lai-in Information and Public Relation lamah registration tawh kisai kam tawh ahi a, lai tawh ahi zongin a kingen mah hi a, piak leh piak loh bangmah hong gen lo uh hi. Registration kingah nai ta kei leh lung muang takin kihawm toto a, hawm 13 dong kihawm khin zo hi. Mipi’ tung pan sum kila lo, kizuak lo a, thukhual mipite’ piaksa tawh 2014 sung akikalsuan sawm ahi hi. Tedim Post in mipite’ nisim nuntak khuasakna a thupiangte leh mipi in theih ding a kilawm khantoh nading kumpi’ nasepnate akibulphuh den hi a, kumpi thanemna lam kigelh ngei lo hi. Kumpi’ thanemna thuman akigelh leh zong zadah lo a akipuah phat ding uh hi zaw lai hi. Tua pen democracy gam kumpi hoihte’ zia ahi hi.\nMyanmar Thukhunpi sungah gam mite in thukhun bangin lai leh ngeinate suakta takin puah thei, zun thei-in khangliansak thei ahi hi. Tua ahih manin mawhna om lo leh thukhun palsat hi, cihna ding bangmah malmat ding om lo napi registration neih loh man tawh Chin State kumpi in hi bang a mipi’ media nasepna a khawlsak mawk pen mailam adingin adah huai mahmah nasepna khat ahi hi.\nBy Thang Van Lian, Editor of the Tedim Post\n2013-2014 Myanmar Event Review (Kawlgam dinmun etkikna)\n( Kawlgam vai alunglut akuamapeuh adingin ngaihsut ding le noptuamna khat teitei om ding cih lametna tawh, Myanma tandaw Senh journal Lom 2, Hawm 52 le The WAVES magazine 1/2014 sunga “Kawlgam thupiang tangthu kantel mipil khat” cih min tawh Kawlgam gamvai thupiang Report ( 2013 kum ) Thului pen ong let khia ing ).\nKawlgam gamvai thupiang report ( 2013 kum )\n2013 kum sung kawlgam gamvai thupiangte ahuampi in en kik hileng ngaihsut ding thu tampi tak om mawk hi. Minam vai buaina le biakna bulphuh buaina tuamtuam, Letpadawng sumngo khuak buaina le ngongtatna tuamtuamte pen kum kipat lamin ong nasia mahmah hi. Tua banah Mualmite vai, thautawi tuamtuamte vai, kipawlna tuamtuam vai le lemna ding kamkupna (Peace process ) cih te zong abanban in om toto hi. Gamvai vaihawmna lamah zong buaina kisiatna tawh kidim hi. Hih bangteng nianua pen khat le khat a kizom dimdiam hi phialmawk hiam cih nop huai hi. Ahuampi in I et ciangin kawlgam in I maingat mailam thu pen telmun mel om pha lo hi. Athupi tampi lakah athupi pen in khat le khat. kikal Kimuanna kizahtaksiamna neih zawh ding ahi hi. Langlam party te tawh ahi zongin, Mualmi thautawite le mipite sung mahmahah khat le khat kimuanna kizahtaksiamnate kiptak I neihzawh masiah kawlgam gamvai pen ahi ci milmial tawntung ding hi mai hi.\nRakhaing gam sung buaina\nRakhiang state buaina tawh kisai commission te’ muhkhiatna 2013 March kha in ong suakkhia hi. Buaina apiangsak thubulpite kantel in kilem takin nuntak khuasak khop theihna lampite ong suut uh ciangin sepding gelding maban lianpi om pah hi. Rakhiangte le Bangalite kikal ah muhzia ngaihsutziate kilamdang lua mahmah ahih manin mailam suapi ah a thu haksa mahmah ding khat ahi hi. Tua ahih manin Commission te Report pen alangnih un lungkim takin a san theih ding uh a thu baihlo ahi hi. Hih thu pen 2013 September kha President pa’ Tan Dway khua azinna ah ong kilang mahmah hi. Alangnih tuakun lungkim zolo uh hi. Adiakin Rakhaing mite lungkim lohna pen gambup kithukhatin mainawk dingin I hanciam mahmah laitak adingin athu namtui hetlo khat ahi hi. Hih in thunei ( kumpi )te tungah mualmite lungsim nopmawhna khat kibehlap sak hi.\nLetpadawng ( Sumngo khuk vai )\nRakhaing vai commissionte report bangin thuneite a vaibuaisak mahmah Letpadawn ( sumngo khut ) report zong ong suakkhia leuleu hi. Hih report zong huamkim le laihawl mahmah ahih hangin tu ni ciang dong siangzo nailo hi. Rakhaing le Letpadawng vai ah thunung thuma tampi na om hi. Rakhaing vai ah gamdang NGO, INGO tuamtuamte nasepna in kumpi thunei lamte nasepna tampi dongkholh sak hi. Rakhaing vai pen gamvai hi a, letpadawng vai pen sumzuak sumleina vai ahi hi. Commissionte muhkhiatnate pen thupi mahmah in pahtawi huai mahmah hi. Democracy tawh lampai a kisin cil kawlgam adingin hih thute pen thasin le ahamsa mahmah thutea nawk kha I hi hi. Ahi zongin tuni ciangdong mah hi ci lian hi cih theih om nai lo hi.\n2013 kum sung kawlgam in a kibuaipih le athupi pen in 2008 thukhunpi puahding / laih ding vai ahi hi. 2008 thukhun bel hi thei mahmah sam kei ci in ahawmthawh mahmah tampi kiom hi. . President thuneihna tawh kiukzia ahih hangin England le America te thukhunpite sung pan’ hoih in teh cih teng akigawm tuah ahi hi. Tua ban ah gam tuamtuamte thukhun sungah a hoihte la in kawlgamzia tawh gawmtuakin a kilem tawm ahi hi. Kamdangkhat in gen leng America lukhu, England bombi le kawl puan-ak kigawmtuah ahih manin a etlawm mel lohna pawlkhat om hi ci in upadi lam mipil pawlkhat in gen hi. England le America thukhunte kawlgam paizia tawh a kigawmtuah ahih hangin amaute thukhunte khat le khat akizop dimdiam bangin kizom theilo a, kician sinsen loin akitukalh gawp thukhunpi hi ci in a gen zong om hi.\nHluttaw le Thuneite buaina\nThukhunpi mahmah kician sinsen lo ahih manin Thunei ( Govermment ) le Hluttaw kikal buaina ong om pah hi. Thukhunpi siksan in Thuneite le Hluttaw kikal kikamtamna tungtawnin kipawlna tuamtuam, mipi le party te in thukhunpi kilunglut to a, kibawhhuan ahih manin gamlum mahmah hi. Tua tungtawnin Thukhunpi puah ding le a thak tawh laih ding cih kidemna khat ong piang khia hi. Athak tawh laihding a deihte in “ Puah ding tam lua mahmah ahih manin athak khat gelh vet leng lem zaw ding hi” ci uh hi. Hih bangin a thak agelh nuam atamzaw pen langlam party sung pan a puakbakbak pawl le journalist sep kawmin gamvai a lunglutte hi pha deuh hi. Democracy taktak I deihleh athak gelh ding hi zaw ci in tangko ziahziah uh hi. Mipi in khut kibeng ziahziah hi.\nMipi’te thapiakna ( khutbetna ) a za nuamte in hih thu nak gen semsem uh hi. Athulam dang khat ah hih bangin mipi a satsuah ziahziah lakah 90% pen ama thulo thu asa lo phadeuh mite tawh a kimemat zawdeuhte hi citciat hi.\n“Thukhunpi athak tawh khek ding pen tu le tu in piang thei pak lo ding hi. Hih bangin I nawt gawpleh I gam sung kalsuanzia nungtolh kik kha ding hi. Tua ahih manin a kisawk thei tantan sawk phot in alem tantan puah photphot leng I vai khuang baihzaw ding hi cih ngaihsutna a nei pawlkhat om leuleu hi. 2008 thukhunpi ong pianna, 2010 kitelpi ong pianna, kumpi ( thunei ) thak kikhelnate pen galkap makaite gelna le sepna hi a, amau deihna om bangin a hei kiaukiau theihna dingin abawl uh ahi hi. Amau lungmuan dong ( amau gelna tan a tun dong ) a letkip theihna dingin a gelsa uh hi a, thatang hat thu tawh I sawn gawp leh a lehlam in ong taipih kha ding hi, ci in angaihsun zong pawl khat om hi. Lamkhat panin thatang tawh a nawksawm ( hard liner ) le thunem tawh a nawksawm ( soft liner ) te tha kidemna khat cih theih ahi hi. Hih kidemna in party sung, kipawln, journal le mipi mai thugenna tuamtuamte ah mun ong la to a, khat le khat kiko kikap kigensia toto uh hi.\nNLD le thukhunpi\nNLD party sung nangawnah hih ngaihsutzia namnih om ahih manin mipi deihna la masa ni ci in thukimna nei uh hi. Tua hun a kipan NLD in mipi’ deihna taktak bang hiam cih theihna dingin mipi tawh kimuh khopna nei toto uh hi. Mun khempeuh phial ah thukhunpi puahding maw khek ding cih mipi lungsim lakna nei uh a, tua hang mah in gambup in hih thukhunpi vai kilunglut to pah hi. Party khempeuh in zong amau dinmun ciat tangko uh hi. Khat le khat kibang hetlo uhi. Thukhunpi puah ding lamin mipi tonpih zaw uh hi. Tua kawm mah in party pawlzonna ( sii zung zi ) nei pah uh hi. Ahi zongin NLD conference ciangin “Thukhun puah ding” cih thu suak hiau hi. U Win Tin mahmah in “ Kei lungsim bang hi leh bel a thak tawh laih ding ut zaw ing. Ahi zongin party thukimna pen zuih ding hi zaw hi.” ci in tangko khia hi. NLD in thukhunpi apuahnopna mun tampi gual suak uh hi. Upadi paizia ah upadite alangval a kipuahleh a thak tawh kibang hi cih khat om se hi. Tua hi a, puahzaw ding a cih hangin athak a gelh tawh a kibang lel dan na hi leuleu zel hi.\nUSDP le Thukhunpi\nUSDP in zong Party sungah thukhunpi vai kikupna nei hiauhaiu uhi. Puah ding maw, athak tawh laih ding cih lam hi loin puah ding maw puah lo ding cih dan hi zaw hi. U Aung Tawng a kidotna khat ah “Kua in gamvai lungmuan huai ta hi ci ngam I hi hiam. Galkapte in khiamzo takpi ding hiam. Thukhunpi cih limlim pen a kul bangin puah ding hi mah hi. Ahi zongin tu le tu a puah ding I sanawh tengtung pen abang hi mawk hiam.” ci in a dawn thu pen thu tampi ahuamna hi kha ding hi.\nAhi zongin Party makaipi pa le ama naihuai piante kampannate I et ciangin Thukhunpi puahding pen thukim bek tham loin a kibuaipih mahmah Act 59 vai nangawn gen hak tuak lo hi. February kha sung Hluttaw tawlngana ah Media te thudotna khat ah Thura U Swe Mann “ Daw Aung San Suh Kyi in President angah zenzen leh zong kei lam pan ka gen ding bangmah om tuan kei. Amah tawh khut kilenin na sem khawm ning e” ci in dawng kik hi. Hih dan hileh thunem lam manawh a hih manin Puah ding lam ah a lek pianpian cih ding hi.\nU Swe Mann in “ Act 59 vai mah bangin hluttaw sungah vai thupi mahmah tampi akivaihawm ahi hi. Democracy kikhelna a dongtang sak thei ding thu tampi om hi. Tuate khempeuh huamkim tak gel kul ding hi.” ci lai hi. Tua khit ciangin puahhuai le puahtuak teng kiakhawm in hluttaw ah a puakto ding committee khat ong piang khia pah hi. NLD in zong a puah nop teng kaikhawm in hluttaw puak ding ong kipan uhi. Galkap lam pan zong a puah nop uh pawlkhat ong sung leuleu uhi. Ahuampi en leng bel thukhunpi apuahding lamin amaingah ta hi zaw hi.\nNgaihsutna nam nih\nPuahzaw ding cih ong om ciangin koi teng puah ding cih ah thu kitukalhna ong om leuleu hi. Tua banah Thukhunpi puahding cih thulu nuai ah Hluttaw paizia tawh a puahnuam le hluttaw pualam pan( mipi tha ) tawh puah ding cih ngaihsutna namnih om leuleu hi. Hluttaw sung nasepzia pen a hi lianlian ding hamsa lua ahih manin hluttaw pualam pan puahding cih ngaihsutna a om ahi hi. Hih leuleu ah Hluttaw lampi tawn theileng lem pen ding hi aci pawl thahat zaw uh hi. Hluttaw lampi tawn leng hi thei mialmial kha dinga, apualam pan I tawsawn gawp lehbel I thu ong lehtai kha dinga utloh teng I sin kik kha ding hi ci in a ngaihsun pawlkhat zong om hi. Pawlkhatte leuleu in hih bangin I thu lettai kha ding hi a cici te pen a lettai takpi nadingin lampi a hilhhilh te hi lel hi ci leuleu uhi. Pawlkhat leuleu in lettai kha ding hi cih thapaih pen kithawmvauna hi a ci zong om leuleu hi.\nThukhunpi puah ding cih leuleu ciangin Thukhunpi sunga Act 436 sungah “ Thukhun khat peuhpeuh puah ding ciangin Tangmi ( MP ) 75 % te in puah ding thukim dinga, gambup mipi mee alang val in athukim ciang bekin kipuah thei ding hi.” cih pen phawk huai mahmah hi. Thukhunpi puah nopleh a tunga bangin sep ding ong hi leuleu hi. Athu in bel 2008 thukhunpi pen puahdingin a haksa mahmah nam ahi hi.\nGalkap in mee 25% nei kingkeng ahih manin ama phal lohin mee 75 % ngah zawh ding a thubaihlo ding ahi hi. Ahi zo ngeilo ding thu hi mai hi. Thukhunpi puahna ah Act 436 pen masak zo leng a lem thei pen ding suak hi. Galkapte leuleu in hih 436 pen ol no takin phal khollo kha mai ding hi. Hih 25 % pen galkap in gamvai ah Vito power neihna dan in a ngaihsut hileh kilawm hi. Ama lung hihmawhna om bangin a gamtat theihna dingin a koih hi kha ding hi. Daw Aung San Suh Kyi in Kayin gam a athu genna ah “ Thukhunpi puahna dingin tangmi 2/3 ( seh thum suah seh nih ) ciang ahih keileh tangmi a langval te thukim ciang hileh kicing lel hi” ci in gen hi. Hi thei hiam hi zo lo hiam ciah pen ngak lai ding suak hi.\nGalkap le thukhupi\nGalkapte kithawizia en leuleu dih ni. Amau lam pan bel tampi khiam mahmah cih ding hi. Galkap bupipa ( Senior General ) Thai le Singapore gam a hawh lai in tampi na gen khia hi. Galkapte pen gamvai vaihawmna pan damdam in nungkik ding hi ung cih lim gen mahmah hi. Galkap lam pan ahi thei zahzah in khiam ding hi ung, hun bel nong piak uh kul ve, a ci nuam dan ahi hi. Bangtan vai sawt ding cih genna nei lo hi. Tawlpi khat ngak kul ding cihna hi pian hi. Thu dang khat in gen leng amau lung patauhna khempeuh a bei ciang dong ahi dingin ngaihsut ding ahi hi. Tu tadih in bel America president in Vito aana a neih bangin galkap in zong Vito aana a len dan ahihna kimu thei hi.\nThukhunpi puahding vai a kigen ngeingai ciangin galkap lampan in zong puahding pawlkhat om hi ci in thu ong gingkhia hi. Hluttaw lampi tawh thukhun puahding thukimna a lakna ahi hi. Galkap lampan a puahnop thukhunte le ama thukimpih thukhun puahna dangdang khempeuh zong ama mee 25% piakna tawh ama deih bangin a hei thei ding suak ta hi. Party dangdangte’ puahnop thukhunte pen galkap mee 25% kihel loin apiang zolo ding suak veve hi. Ahuampi en leng galkap pen gamvai vaihawmna ah “ a lo theilo” a thupi mun ah tu nuam lai ahihna kilang hi.\nThukhunpi sung mahmah ah Galkap in gamvai vaihawmna ah apangpi lamah ding ding ahihna kihel khin hi. Galkap in thunpi kem/cing/ zui ding hi ci ahih manin ama thukimna loin puah ding pen a thubaihlo ding thu ahi hi. Tua ahih manin Act 436 a kipuahzawh masiah thukhunpi puahding cih pen galkapte mit-hek en kawm a sep ding hi mai hi. Galkap in ama gelna le lampite a sukha thei ding thukhunpuahna peuhmah sangzo nai khollo kha mai ding hi.\nTua ahih manin thukhunpi puahding pen a thubaihlo thu ahihna kimu thei hi. Galkap lampan thunemna a om masiah thukhunpi a kipuah zolo ding thu ahi hi. Amau a-ut nak lehlah a piang thei thu hi leuleu hi. Galkapte a ut nakleh act 436 pen hamsa liangin puah kul lo a, act 109 ( b ) sunga galkap tangmi ( MP ) phazah khiap ding thukim bek lehzong vai tampi nuam tuam pah ding hi. A-ut kei uh lehlah cih theihna om sam lo hi.. Hluttaw in “Thukhunpi a enpha ding leh puah ding” committee khat ong nei to ta ahih hangin tua committee te kalsuanna pen thusua mahmah lai ding hi.\nMipi kisatsuah dekdek\nTua committee sungah mualmi party te tam kihello ahihmanin kikamtamna om leuleu hi. Mualmi party te in hih pen kithusim lohna hi ci in ngaihsun uh hi. Hih bang kilungsim nopmawhna a om pen a hoih hetlo khat ahi hi. Hluttaw sungah USDP, galkap le NLD le party dangdang pan tangmite in Thukhun puah ding hanciam kawm un khat le khat kisimdemna ki-et giaugiau na tampi a om laitak ahi hi.\nTua bang hun laitakin NLD makaipi nu in “ Thukhun puah ding pen ko cih dan in a pian theih keileh lampi dang khat zon kul ding hi.” ci in Shan state khualzinna ah gen hi. “ Lampi dang khat” acih pen banghiam cih gencianna om lo hi. Galkap pen tangpi tangtate it le zahtak ahih ding lim gen hi.\n1300 AYIIDAWPONG kum 75 cin pawi ah U WinTin in “ Asawt loin kisaksuahna lianpi khat ong piang ding hi.” ci in tangko na nei mawk hi. Hihte pen a ngaihsut huai thu hi ta hi. Gamvai ah kigin kholh theihna ding kitangkona hi ta hi.Tua banah 8888 sangnaupangte le NLD makaite Ni Pyi Taw ah a kimuhna thu khat ong om lailai hi. Hih teng khempeuh a kizom dimdiam pian ahihna ong kilang hi. Abeisa lai in NLD le 8888 te deihdan a kibat loh hangin tu kum sungin 3 vei bang kimuh khopna aneih uh pen a lamdang thu ahi hi.\n8888 te in zong NLD tawh khut kilen in thukhunpi amanlang theihthei in puah dingin kumpite ( thuneite ) tawsawn dingin tangko uh hi. 16 February 2014 ni in Daw Aung San Suh Kyi inn ah Act 436 puah ding vai 8888 te tawh kikum uh a, hluttaw sung le hluttaw pualam anih in hanciam ding cih thu ong gingkhia hi. 8888 makai sung pan Ko Myah Aye in “ Ngaihsutna a kibanglo tampi a om hangin akibatna teng sem khawm masa ding, kibat lohnate zong lem tuah phalai ding, ngongh tatna tawh kalsuan ding bel ut huai kei” ci in news khat ah gen hi. NLD makaite pen hluttaw sungah zong akihel uh ahihna tawh kizui-in thu om zia te theitel ding uh ahih manin mipite saksuah in lamdungah pusuahpih sam lo kha ding hi. Daw Aung San Suh Kyi mahmah in “ Thukhunpi puah ding thu taksuakzo kei phial zongin mai kitelpina ah kilut veve ding hi.” ci in tangko hi. Tua himawk ahih manin mipi saksuahin thu toknawi nuam mi songpong pawlkhat na om gige cih ding hi.\nMinam le biakna bulphuh in buaina\nPresident pa thugenna khempeuh ahuampi in en leng, langkai lua loin laihawl den ahih hangin tu nung thugenna sungah “Ei kihel khak loh manin langpang ding….,” cih dan kammal azatna om kiaukiau hi. Hih kammal in kawk nop khat nei gige ahih lam kilang mahmah hi. Thukhunpi puahna ding vai ah kithukimna la zo loin mipi kisaksuah gawpna a pian ding lung himawh huai hi. 8888 makai lamte thu genna khat ah Act 59 puah ding vai nawngkaina khat peuhpeuh a omleh mipi mahmah pusuakin lamdungah I dian ngeingai kul ding hi.” ci in gen mawk hi. Hih pen ama ngaihsutna hi a, kipawlna’ thukimna hih tuak sam lo hi. Ama cih bangin mipi sung kisaksuah in lamdungah awng ngeingai kik leng kawlgam gamvai pen lunglen huai mahmah dinga, apat pan pat kik kul ding hi. Democracy manawhin I kalsuanna ah tu laitak dinmun ciang I tun toh nading pen a hamsa mahmah kimlai, mipi tha zangkhial in I lehtai khakding lauhuai hi.\nMipite lamdung ah a awng sak ngeingai nuam mi palang pawlkhat a om lam I gen sa ahi hi. Tuate in biakna khak le khat kikal ah buaina a pian theihna ding thu bawl tawm uh hi. Tua mi palang mi kheltatte hoih tak I et ciangin langlam party te a vatpai nuam pawl hileh kilawm hi. Thupomzia le kilungsim nopmawhna te bulphuh loin mipi mahmah bulphuh zaw leng I thupaizia ong hoih zaw ding hi.\nMakaipi 4 le thukhunpi\nThukhunpi khat peuhpeuh puahding zuun ding a baihsak gam pawl khat a om mah bangin a hamsa sak mahmah gam pawlkhat zong om veve hi. Kawlgam thukhun lakah 1947 Thukhunpi pen a thunem pawl in kigen a, 1974 Thukhunpi pen a khauh pawl sungah kihel hi. 2008 thukhunpi leuleu bel sawk theih dingin a hamsa pen thukhunpi hi dingin kigen hi. Ahi zongin thukhunpi puah ding pen thakhat thu in ong gamlum mahmah hi. Tua hang mah in Mi 4( great 4 ) kimuh khop ding langlam party pan ong pulak khia uh hi.\nApulak ten apulak hangin amite ( great 4 ) in a awl-mawh loh mawk pen amau sung thu ah khat le khat kimuanlahna hang hi leh kilawm hi. Makai sung bekah kikup sim khiankhian ding thute hih bangin tangko khiat sese pen min deihna hi ci in thunei ten a ngaihsut mawk pen khat le khat kimuanlahna mah ong hi zel hi. Kawlgam vai a kantel in a encik mipil khat in “ Makaite in gam le minam ading cih thulu tawh ma pan khop nopna lungsim a neihloh uh pen a buaihuai pen hi.” ci hi.\nPresident pa kum thak Radio thugenna “ Kawlgam mi khat peuhpeuh in deidan om loin gam makai mun angah theihna ding leh gam le gam mite ading a kisam thukhunpi te bawlna / puahna ah vaibing sak thei ding thute a omlohna dingin i lampite zui khial kei ni .” ci mawk hi. Hem gen luadeuh aci zong om hi. U WinTin, U Aung Tawngte genna leh President pa, USDP makai pa thugenna te I et kak ciangin hi bialbual pian ahih manin Party pi te sung mahmah ah zong kilepphat mahmah kul ding hi ci in journal pawl khat suak hi.\nGamsung gampua muhdan kibanglo\nThukhunpi khat peuhpeuh puah ding a baih-a ahamsa phial zongin athupi pen ah tua thukhunpi a nuntak photphot ( kizang ) kisam hi. Tua bangin zang nailo sin nailo pi in khel kik pah huai lo hi ci in mipil pawlkhat in mu hi. Puah ding khek ding aci pen gamsung lam pan hi zaw deuh a, gam tuamtuam pan mipil pawlkhatte in tawl khat ngak phot ding thupi sa uh hi. Amaute in kawlgam kikhelzia pen manlang lua hi Atung lam ah kikhelna a om ziahziah hangin anuai lamin zui zo nailo ahihna lim gen uh hi.\nDaw Ang San Suh Kyi Germany apai lai athugenna khat ah “ kikhelna pen manlang lua cih theihna om tuan lo hi. Zekai lualeh lauhua zaw hi.” a cih kawmin Act 59 puahphat ding vai gen lai hi.\nGam sung lam panin thukhunpi puah ding/ laih ding cih thute nungah mualmite le Daw Aung San Suh Kyi in president a ngah theihna ding cih thute bilbial hangin party lianpite sungah lungsim galdona om pian hi. Act 59 vai pen mi khat ading ngaihsutna tawh puahding cih thu hi a, USDP makaite, galkapte le thunei lam panin kuamah apau kholloh hangin dik sa khollo uh hi leh kilawm hi. Hih Act 59 puah ding vai ah galkap, USDP le thunei pawl sungah zong ngaihsutna kibang kim lo a, USDP party chairman pa te pawl in bel puah lengzong hi mah e, a ci pawl hi leuleu hi\nTua kawmkal tengah “ Act 59 thukhunpi puah lo ding” cih lungphona pawlkhat ong om leuleu hi. Zangkong le Mandalay khuapi sunga act 59 puahding acite langah hih bangin thudang khat om leuleu cih ding hi. Act 59 puahna tawh gamdangmite sal dingin kipai khia tawm kei ni. Kawl phonggite bawl thukhunpi kipsak mengmeng ni ci in awng ngeingai uh hi. Hih bangin khat le khat a kitukalh dingin a vahihawmsim pen kua hi mawk hiam cih nop huai mahmah hi. Hih lungphonate ah NDF le USDP panmun nei pawlkhat va pai uh a, amau ngaihsutna ciat journal te ah ong suak khia ahih manin mipi sung kilok mahmah hi. USDP sungah ahi bengbang pian pawlkhat om ahihna kilang hi. NDF te in bel tuapawi a paite pen party tanga pai hi lo hi ci in tangkona khat nei uh hi. Hih lungphona pen phonggi te hanciam upadi akipsak nuam pawlte tawh na kizom pian ahihna ong kilang hi. Phonggite thukhun a kipsak nuamte zom ah, a phonggi te mahmah tawh kimemat to leuleu hi.\nTua hi mawk a, act 59 puah ding vai pen biakna siksan in puahloh theihna ding lampi kizong ahihna ong kilang hi. Tua hi a act 59 puah ding vai nangawn USDP sungah deihna kibang lo uhi. Tua kibat lohna leh act 59 puah lohding lungphona te kimematna om pian mawk hi.\nDeihdan kibanglo Hluttaw le Thuneipawl\nHluttaw le thuneipawl ( u Thein Sein pawl ) kikal deihdan le lunggulhna kibang mello ahihna hun tomno sungin mipite in kigalmuh thei pah hi. Banghanghiam cih I kan ciangin Thukhunpi kiciat lohna hang mah na hi zel hi. Mimal kilemlohna zong tawmtawm kihel hi. Galkap sunga training kah khawmte ( batch kibang ) te alomlom a, “Upa zaw, nauzaw” vai zong kihel ahihna ong kidawk simsim hi.\nAmasa in Telephone ( MPT ) te contract sap ding vai hluttaw le thuneite kikal thukinialna tawh ong kipan hi. Tua nungah President pa in golhguk vai tawh kisai hluttaw ah lai apuakna hangin amaute gel kikal ong so pianpian ta hi. Tua zomah President pa kha sum vai kinialna om leuleu hi. Ahuampi in I et ciangin mai kitel kikna ah President a ut vive ahihna hangin kila thei hi. President pa America a zin lai VOA te thudotna ah mipite in ong deih laileh term kik ah zong sep ding ngaihsun lai ing ci in na in gen khia hi. Tua hi mawkleh USDP chairman pen kua hi mawk hiam cih ding ong hi leuleu hi.\nThukhunpi sungah “President a ngah a kipan party sunga panmun le tavuan len kha nawnlo ding hi.” ci in kigelh hi. Amasa lam in USDP chairman pen vice chairman Thura U Swe Mann in alen khawm dan ahi hi. Ahi zongin tulaitaka chairman panmun ala pa pen chairman hi pah hi cih party sung pan a gen pawlkhat a om ciangin ki gamlum ngeingai hi. USDP khangno khawmpi khat ah U Swe Mann pen party chairman pa ci in tang takin a gen uh journalte pan suak henhan a, journal pawlkhat in hih pen party sung panmun kisuanna hi ci in a at zong om hi.\nHih teng thu a om bialbual ciangin NLD tangmi khat in USDP chairman kua taktak hi peuhmah hiam cih hluttaw ah donga President zum minister khat in dawn kikna nei cih kiza hi. Adawngna ah Thukhunsunga upadi pawlkhat siksan in thu tampi gen a, party chairman pen tu laitaka I President pa mah hi cih hem gen se hi. Party chairman le President panmun pen kiton pian ahih manin kinialna khangto semsem hi. Tua hun laitakin Thura U Swe Mann in “ Presindent pa tawh ka kiho na vuah, term kik ciangin sep ding ngaihsun nawn kei ing” ci hi ci in tangko khia hi. President zum lam pan in “ Tua thugenna pen mipi tungah gen sawn ding hi lo a, kiho na mawkmawk hi” ci in thuk kik leuleu hi. Tua banah “ Mipi theih ding akilawm hun ciangin siangtakin kitangko khia ding hi” ci beh lei hi.\nPresident pa ut-lai le ut nawnlo cih pen thutuam khat hi lai a, ama vang anoptuampih kim le kianga te in sem sak nuamlai hileh kilawm hi. Tua hi mawk ahih manin USDP sung bekbek panin President ding pupi nihte a kidem ding thu ahi hi. Party in kua pia zaw ding cih pen lunglut huai thu ahi hi. Tua mah bangin party sungah athunem nuam pawl le a vik vitvit nuam pawl cih khennih pha ahihna kimu thei hi. Gam tuamtuamte maipha a ngah mahmah tu laitaka thuneite ( U Thein Sein pawl ) in USDP tawh kizopna kinbawl phalo ahih manin party dang khat peuh tawh ong ding kha thei ding tawh zong kibang hi. Hih pen USDP sung tu laitak dinmun panin apiang thei lua ding thu ahi hi. Nungdeuh khat U Hlah Swe ( Amyotha MP ) thu gen na khat ah “ President pa cih bangbang galkap MP teng in lungkim pih lianlian hi.” ci hi. Hih pen President pa le galkapte kizopzia hi pah kha mai ding hi.\nTu nungdeuh journal khatin President zum tawh dotna khat a bawlna sungah “ President ding kua kilawm pen ding hiam cih tawh buai ding hi dihdih lo hi. Party gualzawhna ding hanciam ding hi phot hi.\nPresident panmun cih pen a ut khempeuh sep theih nam hi lo hi.” ci in gen hi. Hih pen party sung kikamtamna le U Aung Tawng, U Aung Ko te a thuk kikna zong hi kha ding hi. Akilawm khollo khat ah President zum Minister khat in Hluttaw speaker le party chairman pipa a ko bawl khak pen alungman huai thu ahi hi. Thei pipi a ako bawl zong hi kha thei mai ding hi. Thu kician khat om keileh hih bangin pau ngam khollo kha ding hi.\nThukhunpi siksan in sialkhau kisuhna President pa le Hluttaw kikal kikamtamna abanban a om na thu pen atunga I gen sa mah bangin 2008 Thukhunpi thanemna hang hi pi pen hi. Upadi bawl theihna thuneihna pen hluttaw in aneihna tungtawnin upadi bawlbawl uh a tua khit ciangin President kiang puak phei uh hi. President pa in kipsakna aneih khit ciang bekin Updi dingin akizang thei pan ahi hi. President pa in lem a sak nai keileh Thukhunpi sunga paiziate zui in ama deihna ( behlap/ hemkhia ) tawh hluttaw ah puak kik thei hi. Ahi zongin tua pen ani ( hun )kiciangtan na sung bekah hi thei hi.\nPresident pa deihna te hluttaw in a san sak pawlkhat om a, azatsak loh zong pawlkhat om hi. Hluttaw thukhensakna pen a thu tawpna ahih manin President pa in a thukimpih mah kul zel hi. President pa thukimpihna tawh Upadi pawlkhat akip suak a, pawlkhat pen ani ( ahun ) cing ahih manin akip suak veve ahihna News te panin kimu zel hi. Hih pen Hluttaw le kumpi thunei ( President ) te kidemna na khat ahi hi. Hluttaw upadi bawlpawl le thuneilamte upadi bawlpawl te pilna kidemna hi a, a makai te gel a kidodo tawh kibang hi. Hih hang mah zong thukhunpi khenmangte (ခုံရုံး ) avek un atawp giapna uh thubulpi na hi pah hi. Nung lam deuh in hluttaw pan a kibawl upadi nam 7 le thukhupi puahna ding thu 16 te pen President pa in thukhunpi thukhenmangte kiang puak dingin a gelna I mu ciat hi.\nHih pen President pa in hluttawte bawl thukhunte a thukimlohna ahemlam takin alak ahi hi. Upadi pawlkhat hluttaw ah apuak kik kawm in media ah pusuah zel hi. President pa mahmah in hluttaw le Thuneite ( kumpi ) kikalah kinawkna om hi ci in siangtakin tangko hi. Ataktak Upadi bawl theihna ding thuneihna pen hluttaw in aneih mah bangin hluttaw te kipsakna tawh U Thein Sein zong President angah thei ahih manin khat le khat kisangsiam takin akizop huai ahi hi. Khat le khat kikap / kilangpan nadingin hluttaw pen langlam party te thuzawhna mun hi sam lo hi. Party khat vive a kidodo hi lel ahih manin kilawm khol lo hi.\nHluttaw kithusim phalo\nAtaktakin cileng U Thein Sein in Union hluttaw MP pawlkhatte telna hangin President ngah ahihna mangngilh kha hi leh kilawm hi. Mipite in direct in a tel hi lo a, Pyituh hluttaw, Amyotha hluttaw le galkap te in vice president khat ta kipuak a, tua sung panin a kitel ahi hi. Ahi zongin President pa in Minister te ding pen ama deihdeih la thei hi. Tua ahih manin Minister te hluttaw sung pan hi mello uh hi. Tua ahih manin luttaw thusim phalo pah uh hi. Minister ding pen President pa deihtel hi mawk ahih manin agualzo party te in minister te tungah thunei zo phalo bek tham loin hluttaw nangawn in zo mel lo mawk ahih manin hluttaw le thuneite kikal kidemna a khauh semsem ahi hi. hi. MP te in amau mee gamhuam( telcing ngahna gam huam ) sunga thu le la om te dotna a neih uh ciangin Minister te in thupi sim khol loin a dawn kik milmialna thute uh kiza za den MP te thugenna ah “ Minister te in hluttaw sunga a gen bangin na sem taktak lo uh hi.” cih hi mawk hi.\nThudang khat in genleng Minister te in hluttaw a thusim lo hi mawk hi. Hluttaw in amau mawhna azongzong dan khat in Thuneipawl ( kumpi / u Thein Sein’ pawl ) in ngaihsun hileh kilawm hi. Hluttaw te zong mipite’ deih ngetna le kikona te in tawphuut leuleu hi. Thuneite in sep theihna ding thuneihna a nei hi a, hluttaw te in nget theihna ding thuneihna anei ahihna tungtawnin thunei lam pawlin kei sep sak ciang beka thusuakzo ding hi cih lungsim tawh nasem ahih manin khat le khat kikal kinawkna a om ahi hi. Mipite in hluttaw atelkhialhna dingin media zangin su pianpian uh hi. MP pawlkhatte khualzinna khawngah thunei lamte thu na sitna thei zel uh ahih manin abul lam a kilemlohna pen a dawndongah kizom ahihna kimu thei hi.\nPresident pa le a pawlte\nHluttaw le thuneite( kumpi ) khat le khat ki encik in a tonkhawm ding ( check and balance ) thu ahih hangin khat le khat kidemin ki-el bawl zaw sop uh hi ci in kigen ciat hi. Hih kidemna kidona sungah azat uh galvan pen Thukhunpi mah ong hi zel hi. Anih tuak un “ Thukhunpi sungah” cih tawh kikapkap uh hi. MP te khat peuhpeuh khawlsak theihna ding upadi te amanlang theithei in ong bawl un ci in U Tin Aye (Chairman, Election commission) in 14 February 2014 ni in ngen mawk hi. Hih pen Hluttaw in Thuneite ( kumpi, adiakin abul lamte ) lem a sak keileh hepkhiat theihna aana a neihna uh tawh a kilekkim dingin a ngen ahi hi. Thukhunpi sungah MP te khat peuhpeuh amah mee apia mipite 1 % in deihlohna lai akhiat leh Commission in tua thu kan dinga mee pai mipi alangval in a deihnawn kei takpi leh tua MP pa kikawl sak ding hi cih khat om hi. Athu lamdang khatah galkap MP te nangawnin tua upadi pawlding thukimpih zenzen hi. Tua ahih manin President pa, galkapte le commission te pen pawlkhat ahihna kimu thei hi. Tua upadi ong man zenzen hen la, thunei lam panin a sepnop pawlkhat ong sem zenzenleh hluttaw le thuneite kizopna a kigamla semsem ding ahi hi.\nMualmi thautawite le gambup lemna ( Peace )\n2013 February 11 ni in MPC ( Myanma Peace Center ) in KIO makaipupi kiangah kilemna thu gen ding a zot a kipan Mualmi thautawite tawh kilemna thu vaihawmna ong kipan hi. February kha in Sweli khuapi kimuh khopna panin tangkona khat ong nei khia uh hi. Amuanhuai kilemna amanlang thei pen in neih zawhna ding le kikapna a omna munte etcik nading cih thute kihel hi. MPC te le UNFC tangmi te Thai gam ah 2013 February 25 ni in kihona nei uh a, tangkona khat ong nei leuleu uh hi. March kha sung KIO tawh kiho leuleu hi. Tua khit ciangin Wa te a kipan thautawi dangdangte tawh kimuhna om toto a, November kha ciangin Myikyina khuapi ah thautawi makaite tawh kimuhna nei uh hi.\nAhi zongin deihdan le sandan kilamdan’na tampi om hi. Federal galkap vai kikup ding pen thunei lamte a ut nailoh mah bangin thunei lamte bawlkholhsa thukimlai sunga thu pawlkhat zong mualmite in sang zolo hi. Hpa-an khuapi ( Kayin state ) ah kimuh kik dingin kiho uh hi. Mualmite vai le Thukhunpi puahna pen kizom mahmah ahih manin hun lak mahmah kul ding hi. Mualmite in Federal kiukna le federal galkap thu a gen pen thu tampi a genna uh ahih manin hih vai ah pilvang mahmah ding leh a langnih tuakin citakin lungsim siangtho ding kisam mahmah hi.\nThunei lamte in thautawite tawh kiho na ah asikhinsa sahang peuh phong kik in anungta bangin a bawl uh pen thuhoih mah hiam cih khat ngaihsut huai hi. Galkap nei lo ahih manin akim le pan a mi om peuh lammat pak uh a ,uniform khu sak tawnin aliangko tungah aksi khawng a suang liapluap pawl kha tawh zong ka kiho kha ngei hi. “ Syaihka sik kimlai bawk 3 za tawh galkap ka lut nipi khat cing nai kei” a ci pawlkhat tawh ka kiho kha hi. Thunei lamte in amaimang dekdek te nangawn hih bangin a tawsawn gawp pen a ngaihsut huai thu ahi hi.\nMualmite om dan I et ciangin kawlte limlim gal bangin angaihsun pawlkhat om hi. Lemna daihna tawh kidim gam khangto, gam thahat khat hih ding sangin amau deihna amau utna khat abulphuh zaw pawlkhat mah om leuleu hi. Gamvai met bawl theihna dingin gamdang tawh kizopna a bawl tawm thautawi pawlkhat zong om hi. Mipilte cial tawn in gamvai deih ngetnate a bawltawm pawlkhat a om lam zong I thei tek hi. Hih bangta tawh paisuak leng I mailam ding bel sau lai mahmah ding hi. Thukhunpi siksan in thu tampi kivaihawm thei ahihna zong I zat siam ding thupi kha ding hi. Hun kihon laitak la samsam ding cihna lam hilo zaw in panmun kikim takin nawkkhawm tantan in gualzo peuhleng leitung bupin kawlgam kalsuanziate langdang le thupi sa in kamka liang ding uh hi. Ahi zongin tu tadih in bel aktui bangin I dop mahmahkul ding a, sawk khial kha vanglak leng khat om leh a kigawi mang thei ding dinmun vive ahi hi.\nKum khat sung thupiang khempeuh I et ciangin buaina kidemna bekbek hi mai hi. Kum khat sung tawntung hamsa pi takin kikantan hi. Hih vai lianpi teng mah 2014 kum ah kipua to suak hi. Nawkkhiat ding paihkhait ding thuham sa tampi om hi. Mipi nisim nuntakna kilap sangna ding bangmah kisem nailo hi. Minam buaina, biakna buaina le gamvai buainate sep lai ding ahi ci pi in om lai hi. Tu laitak dinmun sangin a siatzawk lohna dingin I hanciam zawhleh ahoih mahmah ahi hi. 2014 kum sungin sep ding na lian tampi om hi. Mikhempeuh in gam le lei, khua le tui adingin khut kilen in\nma I pan khop zawh leh I mai a om guam thukpi kikan tanzo dinga I mailam ding lawp huai mahmah ding hi. Gam khat peuhpeuh akhantoh theihna dingin mimal kim hanciamna kisam hi. Angsung lungsim nei in, panmun deihna, huaihamna, gualzawh nopluatna cih te nusia phot a, mipite lunggulh tawntung ahi akhangto gam lam i manawh kawm in 2014 zong kantan ciat ni ( 5 Oc 2014 ) Lian Tuang\nNgeina Khangkhan nading\n"Zomi nacihcih-uh, na' ngeina kician mahmah, akhanghaam mahmah khat honggen/honglak sin-aw, azom honggen/honglak behlaai sin-aw" hongkici zenzenleh bang I-gentam?\nPawlkhatte-in, "Zolai" lakding uhhi. Zomi sungmah pan-in "Tua Zolai hizenzen kei-e, Tedim/Tiddim Chin akici veleh" cihsan laaiding uh-a, akhankum zongsuk kiikleh 1930 kiim-a J. H. Cope -in Roman alphabet-tawh hong pattah hi-in, Leitung Gaalpi 1na (The First World War: 1914) nungsang-a apiang ahihteh khangmoi luazeen-e, hong kicihsak khathei dinghi.\nKhenkhatte-in, "Zopuan" lakding uh-a, anti-Zomi peuhmah-in, "Tua zenzen laaizang 1960 nungsang ciang-a Col. Khen Za Moong-in design agelh hi-in, designer-pa mahmah "Zomi" kici lopi, tu-inzong nungta laaiveh, naak khangmoi nalawmlawm-e, na' ngeina-uh hongkici leuleu khalel dinghi.\nMinam khat' Ngeina cihciang-in, pau leh haam, la leh laam, khutsiamna pupa' khanggui zuui-a akizomto tawnzia, zatziate akip leh abul penpente ahihi.\nPau: Zomite' kammal athuuk leh akicing mahmah-a akizangh tampi om-a, 'pau' I-cihpen abeisa hunte-ah "awsuah (accent)" genna-ah kizanghtaang ahihman-in "paukam (language)" leh "kampau (speaking)" ci-in kammal piicing-in kizuun-hi. Hiah "pau" bek-pen na' genkhiat kammal (word of mouth)-in meelcik theiciat nihang. Lpd: na' pau kidawm-ou (watch your mouth) cihbang-in kizangh-hi. Pupate-in "lai" neilo ahihman-in thupiang (dahna, nuamna, nopna, gaalmat, samat, gualzawhna cbt) khempeuh "La (Song)"-tawh ciamteh uhhi. Tua late ahunzil-in sazeel uh-a, khangsawnte kitaaibaan suksuk ahihman-in "La"-pen pupate' hinkhua zungpi khat ahihi. Lpd: Khuasaat takciang-a aphuah-uh la-pen tua khuasaat taangthu ciaptehna document kician penpen khat hipah-a, khuasaat kua, kuateng-tawh, bangziak-a, cihte 'la'-tawh akiciamteh ahihman-in "La-pen Zomite' Ngei Thupipen" ahihlam phawkthak ciatding kisam-hi.\nLa: Pupate-in 'pau' sang-in 'la'-tawh upazil thupite aciapteh-uh, aphuah-uh mahbang-in ataangpi-in "Lakam" theikim simsim-uhhi. Nungak leh tangvaal kiheel nangawn la-mahtawh kiheel, la-mah kipaih, akiphuaksa azangh-tawh, aphuak suklianlian-a apaih-tawh nasialua uhhi. Zola Awluan guipi nei uh-a, gualbaan tumging (modern music) awluan-tawh kinahvawh hetlo-hi. Lapi (lazek: Ton hun bek-a akisa, sih hun bek-a akisa) ahizong-in, gaalla, sala, zawlla, laphei, latung cihte awluan kidang diimdiam-hi. Ka' neulaai thumangmawh khat; innlak pate khat Tual Biakna sung-ah hongsih ciang-in ka'nu zuui-in ka' sihgaalna-ah akisa la khat ka' meelcik-hi. Tua la-pen leenciil hun, zawlleenna khat-ah ka' sak huauhuauleh apu-in akiim-apaam tuibuuk phih seuhseuh-in, hongsam-a, mundang-ah mawksak theihloh ahihna kiciantak-in honghilh ciatciat-hi. Thupi kasa mahmah-hi, banghanghiam cihleh Zomi pupate-in ahunzil amualzil-in "la" sa uh-a, mawksak hetlo, thupi, zehtan bangphial-a zahtaakbawl cihpen "Zomi kahi" cih giapgiap ngam nading tawsawnpi khat ahihlam khuasikmul tho liang-in kaphawk-hi.\n"La" naakpi-in thupi-a, hih late sa lecin, Zopau apau-thei ciangciang khat-in thei kilkel loding-hi, banghanghiam cihleh athuuk mahmah, kammal leh awsuah atuam vilvel "Lakam" vive-tawh akiphuak ahihman-in pau-theih maimai ciang-tawh "la' deihna" kithei hetlo-hi. Hihpen "Zomi na' hihna, ka' hihna akipsak, teci apang thuguipi" ahihi.\nAhihleh nangmah-in tua late' lak-ah "dawng bangzah meelcik/sa-thei na-hihiam?" hong kicileh:\n"Thinglua, khit nauhciahlua, haivaai, saktheih neikeng, zong neihsawmkeng, thupi sahiaukeng, khantohvaai keilua...." aci tampi om khading.\n"Kei ka' pilehpu pan-a Tapidaw hi-in, Zola theih neihiau keng-ei, zong kisam sakeng, biakna-tawh kikaih sakeng, lawki-vaailua hilo-maw......" aci-zong tampi om khading.\n"Ko Tedim/Kawlpi/Yangon-ah neutuung pan-a teeng kahih ciang-vua, hih Zola vaaivaai tepawl kiza-kha vetlo, kithei-kha vetlo, kan-a nei hiaulo...." aci-zong tampi om khading.\nHih dawnnate naakpi-in tualniam-a, 'hai mahmahna' ahihi. Minam abawl Pasian-in atuam-neih mahmah Israel-te bangpen Abraham' khang-a kipan tuni ciangdong angeina-uh pomkip uh-a, mi' nuai-ah om tuanlo, tua ngeinate akepbit man-in tualniamlawh tuanlo uhhi. Khazihmi (Tapidaw, Christian) I' hih seemleh pupa' ngeina naakpi-a kepbitding, puahding, zuunding thumaan ahihi, banghanghiam cihleh ama' piankhiatna pupate athupisak mi-pen mipil ahihi. Dawnnate-pen "ama' minam, phung, zung atheilo ganhing tanzil" hi dektak ding-in ka-sehhi. Khantohvaai-ah akhangto minamte-in amau' ngeina hoihte leitung-a minam tampi-in atheihpih nading-in tawsawnna lam-ah thahaat mahmah uhhi. Lpd: English te naakpi-in khangto uh-a, adiak-in Christian akici khempeuh-in English te' la awluan-tawh Pasian phat uhhi. Tua la awluan-pen Topa ZEISU' hun laai-a phatna la awluan-tawh kidang-hi, Judaism leh Islam te' la awluan-tawh phatna biakna kibawl hizaw laai-hi. Tua hileh a-Zomite' khantohvaai acih abang ahitam? Ngeina nusiatna-pen khantohna hi ngeilo-hi. Pilehpu Khazihmi ahih seemleh lazek ahilo ngeina late-beek hong hilhding-uh amau' mawhpuak hi-a, honghilh kei-uhleh "ka' beh, ka' khua, ka' minam hibang-hi ci-in ka' tapa hilh keileng" tua-tawh akisuun ahihi. Akhangto minamte tuipi gaalkhat akaai zong-in angeina-uh, ala-uh, alaam-uh, apau-uh kihilh ciatciat uhhi. Zomite bang I-cici uhhiam?\nPupa' khutsiamna; patkol, patkaapna, muiitung, muiiphei, siåm (siåmbu: ciampeek, ciangtang, tukot, nahvawh, siåmciang, kolka, kolpum, pumlawng, duap, sakuhling...), mawngthaak, puandum, puanlaaisan, khephiau, teipaak/teipi, tualmeisah (meisuang/flint, leè - pat bang-a aneel phiuhpeuh, sekta - siikseh neulo), khi (khibah, khipi, khisan, simkhi,vaaihuupkhi, khinaal, cbt) buuk, zubeel, zupeeng, tu leh hei, lawh leh ciang, beem, cbt.\ntumtheih vante - khuang, sialkii, guasok, phiit (pumpa or mau-tawh kibawl), lawingeet, kibik, kilong, dingdong, taamngai, liamlo, guasem, cbt.\nHirte Leitung Gaalpi Masa mapekpek pan-a kipan pupate' vanzat hi-a, kuama' kiang pan-a aciintawm-uh, namdang khatpeuh pan-a alaak-uh hilo-hi. Gaalpi Masa madiak 1880 kiim pan-in siik alianpipi mu theita-uh ahihman-in zaamseekthei uh-a, Kawlmaang leh English te akido ciang-in Manipur kuam leh Assam kuam-a anusiat-uh thaute ngah-uh ahihman-in thaubu seektheih hong kipan uhhi. Tua nangawn Falam-te Pu Am Thawng akicipa' seek-pen kei' khang ciangdong thaubu hoihpen-in kizong vangvang laai-hi. Deihna-ah, Zothau, Zaam, Zolai, Zopuan cihte zaandiak vante hi-a, ngeina vante-a lahding moilua-hi.\nZopuan amaantak-pen puansilh hilo-in puandum leh puanlaaisan hi-a, khephiau leh tanghciin te-in anuazuih ahihi. Zopuan designer pa-in ama' pian mapek-a pupa' ngeina puan meelte akim ding-in hong gelhsiam ahihman-in thupi-hi.\nAtunga vangil, ngeina khampaalnote bangzah I' keemlaai, I' neilaai, I' theilaai uhhiam? Zepthuah akuullo, pupa' khutma Zogam-ah bangzah I' neilaai uhhiam? Khangsawnte I' lahding bangteng neilaai I-hihiam? Hihte-in minam khanghaam, minam kip, minam guipi-nei I-hihna lahsil (evidence) manpha mahmahte ahihi. Tu-a kipan-in zongkiik, kankiik, zamkiik-in nungta sakkiik lehang, Zo Tuunnu laukha amuang diaive!\nLeitung mun tuamtuam aa kikhen Zomi khempeuh aw, i honpa Zeisu' minin itna tawh na khut uh kong len hi. Pasian' kiang panin Thupha leh Daihna note tungah hong tung kimciat tahen!\n2010 November kha-a kibawl Kum (100) Cin Pawipi panin Leitungbup Zomi Kipawlna (GZA) kiphut khia-a, Makaipi dingin Pawlpi lutang (6) hong kiseh hi. Zomite pen Pasian' thupha ngah minam hita i hih manin i nuntakna ah Pasian' deihna banga nuntak ding, cih lunggulhna-in a kiphut hi-a, tua bang ahih nadingin ko Biakna makaipi (6) te zong hong kiseh-in ko zong i minamte leh Pasian' hong teel hi, ci-in lungdamna tawh ka saang uh hi. Tua mah bangin 2011, June kha sung Singapore-ah ka kimuh masak pen-un Zomite ading zum le dai, kolbulh khaukhih i tuah leh hang takin tuak ngam hang, ci-in a ki-ap ngiat ka hi uh hi.\nKote'nasep lian pen in mailam-ah Zomite Pasian' thu tawh kalsuan-in i minamte i kihuai theih ding ka tup lian pen uh hi-a, tua bang a pianna dingin zong a hunhun-in lai kong hawm (uh) a, mailam ah zong kong hawm den ding uh hi. Zomite Pasian' thu tawh i kalsuan theihna dingin ko teng sanga muanzawk ding leh Zomi itzaw ding tam lo ding hi. Tua ahih manin, kong laihawmte uh pen nial ding (debate) hi lo-in Zomite' kalsuanna ding aa zuih ding (directives) a hihi. Ka genkhiatte uh ko' ngaihsut tawm hi lo-in Lai Siangtho bulphuh-in i minamte kong gen uh (prophetic voice) hi ci-in na saang ta un. Zomite kong gammanpih kei ding (uh) hi. Na lunglau het kei un.\nThu tawh nungta lo-in lungsim picing lo khat leh nih gen daina tawh Zomi namte ka itna (uh) nengkha zong kilok zo lo ding hi. Thu gina lote simna ding leh dawnna ding hun ka nei kei uh hi. Zomite thu tawh nungta dih ni.\nKum (44) sung vilvel Pasian' na ka sep sungin etteh dingin (model) Pasian' mizat leh makai minthang li bang oma, tua lakah Baptist Minister Reverend Dr. Martin Luther King, Jr. zong khat a hihi. Paakta lua ka hih manin New York Union Theological Seminary ah Master ka kah sungin ama' thu bulkanna (research) nei-in a gamtatna diak Harlem leh a thongkiatna mun Alabama gamkhen Birmingham khuapi dong-ah ka va kan hi. Amah tawh kisai Research Paper khat zong ka at ngei hi. Zomi Pasian nasemte lakah Martin Luther King Jr. thu a tel theihte lakah khat hi ngeingei dingin ka ki-um hi.\nMartin Luther in Pawlpi leh a minampih Mivom (Blacks)-te a makaihna ah a zatpi leh leitungbup ah a pholhkhiat thupi pen in Ngongtat lohna (Nonviolence) a hihi. A taktak-in hih thukip pen ama' phuahtawm hi lo-in Lai Siangtho sung, Russia lai-at siam Leo Tolstoy (1828-1910), leh minam makai minthang Mahatma Gandhi (1869-1948) kiang pana a ngah thubul a hihi. Amah in nongtatna peuhmah nial vinven a, ahi zongin a mivom mite a makaihpih Malcolm X in ahih leh ngongtatte ngongtatna mah tawh thuhkik ding hi, ci hi. Tua ahih manin a totnop uh lam hong kakhia a, Martin Luther King Jr. in bel ngongtat lohna (nonviolence) mah pom vinven hi.\nA nuntakna piak lawh hi. Tu-in Baptist Pawlpi makaipi leh a minamte makai Martin Luther King Jr. tung panin Zomite in i kipuahphat ding thu pawlkhat a tomin hong gen nuam hi ing.\nI innkuan sung bek hi lo, midangte tawh i kithuahna-ah Zomite a ngongtat nuam i tam hi. I khuak (reason) in i lungtang (emotion) uk zolo ahih manin koi gam koi gam tung taleng, ngongtat i tum hi. Minam dangte'n hai hong sa mahmah ding hi.\nA tuungin ZONET leh Zomite kizopnate Zomi it ka hih manin ka sim dena, ahi zongin mimal kikona leh mimal kitotna vive om ahih manin simtak sa nawn lo-in, ka muh ciangin ka simma-in ka phiat (delete) masa hi. Zomite pen i pilna in hong uk zo nai lo mahmah lo ahih manin thu ngaihsun lo-in "Penglam suangtat sat ngam" tampi omlai hi. I khuamuh zawh sawt nai lo ahih manin i tualniam lungsim (uncivilized thinking) in hong uk lai hi. Dahhuai ka sa mahmah hi. A diakdiakin thupha saanga gamdang tung Zomite aw, hong haitat nawn lo-in pil le picin hong tuh unla, thu tawh nuntak hong tum un. Lai hong hai at nawn kei un. Ko, i gam i lei aa omte'n, hong muang mahmah-in Pasian kiangah thupha kong ngetsak tanghtangh uh hi. Hong hai gamtat kha het kei un.


url: =Happy Valentine’s Day ~ Pau Tun Thang :: ZOMI DAILY\nposted on 22 August 2015 at 10:58 am Lomkholna: Article, Pautunthang, Theihhuai\nMisiangtho Valentine ni pen Valentine’s Day kici-in,kumsim in February 14 ni sialin leitung gam tuam tuam ah kizang hi. Kum thak khitcianga ni thupi masa pen ci leeng kikhial lo phial ding hi. A tom in ki it ki ngai te’ ni cihna hi pen ahih manin, adiakdiak in lawm kingai Khangno nungak, tangvalte in ngaklah in, nopci theithei in zang uh hi. Hih Valentines Day a piankhiat zia a tomin ensuk ding hi hang.\nMisiangtho Valentine pen kumpi Claudius II hun laiin Rome ah siampi khat ahi hi. Tua hunlai in kumpi Claudius II in a kumpi gam ahih theih zah in kemcing hi.Melma ten do zel ahihmanin Claudius II ading galkap hong tawm sem sem hi. Zi nei khinsa ten a zi leh tate uh nusia nuam lo uh hi.Lawmngaih nei tangval ten lah a lawmngaihte uh paisan ding haksa uh hi.\nTua ahihmanin galkap a lut nuam mi tawm hi. Galdo ding galkap hong tawm tak ciangin kumpi Claudius in Dan thak khat bawl hi.Tua Dan in nupa nungak leh tangval kiteen ding phallo hi. Valentine in tua dan hoihsa lo ahihmanin a sim tham in zi nei veve hi.\nValentine in kiteenna kitangsam sa hi. Nupa suahna om kei leh kiteenglo a nupa banga omkhawmna(Living together) mawhna khang zaw ding ci hi. Zan khat kiman in Suangkulh sungah kikhum hi.Thusitna banah vuak leh sat thuak in February 14, in si hi. A sih khit AD 496 ciangin Pope Gelasius in February 14 ni pen misiangtho Valentine zahtakna ni a zat dingin ciamteh hi.\nValentine in amah a leh hek Asterious ii’ tanu Julia tangthu, tuatdan(arithmetic) leh Pasian’ thuhilh zel hihtuak.Valentine in Julia thunget sak zel hi. A sihkuan ciangin Lai khat gelh in tua ah Julia tawh a kilawmtakna hangin lungdam thu gen hi.Tua banah Pasian tawh kinai den dingin hanthawn hi. A tawpna ah “Na Valentine kiang pan” (From Your Valentine) cih gelh hi.\nKi it-kingaite adingin ni thupi khat ahi hi.Ki itna kilawmtakna ki latsakni ahi hi.Thu kigelh Card leh present tuam tuam piakna tawh hun kizang zel hi.Valentine’s Day symbol a tuam tuam om in lungtang lim, Vakhu lim etc. khawng kilimzat peuh mah hi. N. Pau Tun Thang\nPrevious: Aksa Taangciim – 2 ~ Hau Za Cin\nNext: 6 Virtues and 24 Character Strengths ~ Hau Za Cin


url: =MSS 13: ‘Gim Lua Ing’ - Zomi Adventist Innkuan\nToday June 28, 2022\nMSS 13:\t‘Gim Lua Ing’\nFranck Mbunga Mudibu, 39\nNicky Masela Mbunga, 34\nNicky Masela Mbunga in, Kinshasa Seventh-day Adventist Clinic ah nurse ah asem a pasal, Franck, nawhsa takin sam hi.\n“Gim lua ing, ka gilsungah a naaknat mahmah khat om hi” ci hi.\nNicky in ta a neih nadingin kum li sung tawntung thu a nget khit ciangin tu-in a sungah nau kha giat pha ta hi.\nFranck in zong a doctorpa’ kiangah dongh pah hi. Doctor pa in “Natdawn tang na ne phot hen la a noptuam kei leh Siikhan ah hong pai hen” ci hi.\nTua nitaak thapaai pet paisuak hi. Nicky gim mahmah in a tha bei mahmah a, a khetawh dingg to zo lo phial hi. Frank in doctor pa a hopih ciangin, siikhan ah nawh takin a paidingin sawl pah hi.\nSiikhan ah doctor pa’n a et ciangin sisan tam paikhia khin lua ahihlam thei pah a sihawm ding kinawhsap mahmah hi. Tua ahihmanin a lianzaw zatopi ah a pai dingin sawl hi.\nAhizongin Frank in zatopi ah pai nadingin sum kicing nei lo hi. Amah zong nurse khat ahihna tawh a lawmnu’ natnapen lauhuam mahmah dinmun ahihlam zong thei hi. Tua ahih manin doctorpa kiangah ahih theih tawpin a huh nadingin ngen hi.\nZato nasemte in zong Nicky pen cina sawnna siikleng khat tungah lumsak in, van tampi a ki koih khol se lo, ki-atna khan sungah hong sawn phei ta uh hi.\nFrank khan pualam ah a puasuah kawmin doctorpa in Nicky’ sihui a zonzon lam hem muh hi. Cina ngakna hawlpi sungah doctorte leh nurse te in Frank hehnem, tha pia ngeingai uh hi. “Patau mahmah kei oh maw,” khat in ci hi.\nSee also 1.Khaa 25 a’ dingin Khe Khat\n“Pasian in ong huh lelding hi ei,” adang khat in ci hi.\nTua lai-a siavuan siamahte in a zi a dingin thu a ngetsak uh Frank in mu hi. Siamah khat in amah zongh thungen dingin sawl hi.\n“Operation hoih takin ki zo thei hi,” nurse khat in ci hi. “Ahi zongin thu na nget lai ding kisam hi.”\nPasian in a hoih pen dingin hong sem ding hi, ci-in Franck in umh hi. Khan tuam khat ah lut in khukdin sukin thu ngen hi. “Pasian aw, ka zi pen a innkuan sung mahmah vuah zong a tumdang deuh khat ahi hi. Kei nong huhnop leh ka zi nuntakna hong hawi sak in. A nulepate Adventist hi nai lo uh hi.\nAdventist zato ah a kibawl ahihlam amaute in thei uh hi. A zenzen in hilai munah ka zi si zenzen leh….” a cih kawmin a aw ging thei nawn lo hi.\nTua laitakin siikhan pan in specialist te khat zatopi panin a huhsak nadingin phone set uh hi. Tua paraguu pa in zong phone dawng kik pah a, tua lai mun a tun nadingin a tawmpen nai khat bang sawt ding ahihna gen kik hi. Doctor pa in zong tua tantan pen Nicky in thuak zo lo ding ahihna thei ahihmanin a mahmah in a khei dingin hong kithawi kik ta hi. Tua siikhan ah pen vanzat ding kicing om lo himah taleh a hihtheih tawpin hanciam sawm hi.\nTua bangin vanzat dingteng halsiang phot ding a kipat laitak in mei mit sawnsawn hi. Himah taleh kikhei ding, kipan khin vet a hihmanin, zopsuak kul ta hi.\nDoctor pa in zong a vanzat teng tanglai-a, khuaphialep mei om ma a te’ zat mah bangin meikhuk ah hong hal ta hi.\nSee also A Telhak Laisiangtho\nDoctor pa in Nicky’ puanteng hong lemtoh ciangin munkhempeuh ah si bekbek dim zihziah hi.\nZekai khin lua ta hi. Naungek’ lungtang kisaai nawn lo hi.\nNicky maitang limtak in hong en hi. Husan ding haksa samahmah in a naak leepleep mu hi. A nu’ nuntakna beek ka hot khiat zawh mateng, ci-in hanciam hi. A tawpkhakna ah, Nicky pen hong hoih zawdeuh ta hi. Tua ciangin a pasal Frank ki lut sak hi.\nBuaina dang kibehlap vet lo in Nicky hong dam thei bilbel hi. Doctor Olive Kisile in, nupate’ kiangah tua nitak in Pasian in nalamdang lianpi khat a bawl ahihlam gen khia hi.\n“Pasian pen note’ tungah ong hoih mahmah ahihmanin Amah na phatphat dingun a kilawm a hihi,” ci hi.\n“Mihing theihna ciang tawh hileh Nicky pen a sikhin ding hi zaw hi. Hih bangin a om theihna pen Pasian khut in a kep man ahi hi” ci hi.\nA tano uh a sihkhit kha khat khit ciangin, Frank le Nicky te nupa lungkhamna lianpi sungpanin hong suahtak khit lian nailoh uh hangin, Pasian’ kepna le itnate teci hong pang sawn uh ahi hi.\n“Kei mahmah in ka tuahkhak thu hi-in, Pasian’ khut in kote pen siikhan sung panin hong kem a hi hi. Mundang khat peuh ah ka zi a kah pih hi lengin si khin mai ding hi. Tua siikhan a nasem khempeuh in thu hong ngetsakna uh hangin Pasian in ong hehpih in ong damsak ahi hi.” Frank in ci hi.\nHih thupiang in a sanggamte uh Adventist ahi nailo te’ tungah nakpitakin huzaap nei mahmah hi. Nicky’ pa in nungdeuh in Frank kiangah, “No Adventist te pen special deuh ong sa ingh. Banghanghiam cihleh ki-it phadiak uh teh. Midangte zong it thei deuh hong sa ingh,” ci hi. Tu-in zong Frank’ sungpa in tua Adventist siikhan mah ah cidamna lam tawh kisai khempeuh kizom den ta hi.\nSee also Nu khat in Gu-pia\nTua kuata Sabbath 13na mission sumpi khenkhat tawh hih Siikhaan a kisamlai vanzat pawlkhat te, a ki kibehlap sak ban ah, innte mahmah zong ki lambeh sak lai ding hi.\n“Hih siikhan a dingin huhna a tuam vilvel in kong ngetnopna ah, Pasian nasepna ah a muibun mahmah leh mi tampitakte’ nuntakna a honkhia siikhan hong suah nadingin thu ong nget pihden un,” Frank in ci hi.\nTu-in a nupa-un tano manpha khat Pasian in a piak kik ding lamen tak in ngak uh hi.\n“Ka tano uh ka khuai uh hangun Pasian’ min ka phat veve uh hi. Ahangin ka zi Topa’n hong pia lai-a, ta manpha zong hong pia veve ding hi, ci-in ka lamen hi.” Frank in ci hi.\n5.\tA Gawgee Mahmah Galkappa’ Mang\n3. Ka Samsau leh Ka Papa\nMSS 13: Roma Khua in Sabbath Muta\nPasian Adingin Leeng\nTags: Mission Story\nPrev post MSS 13: ဣသရေလလူမျိုးထဲမှခေါင်းဆောင်များ\nNext post ZSS 13: Israel Makaite\nMission News 3rd Quarter 2021 PDF\nPasian Umlo Khatin Jesu’ Thu Hawmsawn\nLawm Neilonu’ Lawm


url: =Malaysia, Perlis ah golhgukne palik nih kiman ~ ZD :: ZOMI DAILY\nposted on 29 March 2017 at 7:33 pm Lomkholna: Malaysia, News, Sawltak, World\nMACC kici “Malaysian Anti-Corruption Commission” tepen Malaysia gamsung ah golhgukne atheihnak uhleh amankhia pahpah te ahi uhhi. Hih MACC te’n Malaysia gamsung, Peris State ah palik nihin golhgukne uh cih kithei ahih manin manpah uh cih theStar pan kiza hi.\nPerlis State, Kubang Pasu District sungah tua palik nihte pen khuasung mipite cingdingin “Mobile Patrol Unit” avaklaitak in Ketum Leaf Distributors te kiangpan in golhguk ne uh ahih manin akiman uh ahihi. (Ketum pen singteh namkhat ahihi)\nTua palik nihte lakah khatpa pen Sergeant hi a, adang khatpa pen Corporal ahihi. Anih un Monday ni 2:20pm hunpawl in Kedah – Perlis State gamgi kikal ah Duty tawh aomlaitak un akiman uh ahihi.\nPerlis MACC Director Yaacop Angah in agenkhiatna ah hih Police nihte akimatna ahangpen golhguk nekna Bribery hang hi a, RM4000 bang akigawm in golhguk nekna kitheikhia ahih manin akiman ahihi ci’n genkhia hi.\nGolhguk akipiakna uh ahangpen Ketum Planter te’n Police tungah amatloh nading un golhguk apiak uh ahihi.\nMalaysia gamsung ah golhguknek pen mawhnalian mahmahkhat in aciapteh uh hi a, “Section 17(a) of the MACC Act 2009” thukhun tawh kizui in amawhna uh akiciat taktakleh kum 20 bang thong kisakthei uhhi.\nGolhgukne te amatsawm taktak uhleh Kuala Lumpur khuasung ahzong golhgukne palik tammahmah khading hi. Malaysia om Zomi te’n Pute ci’n tukzu akholhkholh teng avekin asum kigawmzen henla, Zogam khantoh nadingin akizekding hizenleh….. ZD Sawltak #zomidaily\nPrevious: Peru gamah Boeing Jet vanleng khat akumsuk laitak meikuanggawp, asi omlo ~ ZD\nNext: Indonesia ah Python gulpi khatin mikhat nomvalh ahih manin, agil ki kheikhia ~ ZD


url: =A HOIH PEN ADVENTIST EDUCATION ~ MUC\nAdmin 9:50:00 PM Articles, ZOMI SDA NEWS\nSia Pau Lam Dal\nUSA, New York khuapi sunga om Adventist pilsinna sang pawlkhat aa akah sang naupangte nu leh pa te pawlkhat thudotna pawlkhat kinei hi. A dotna uh leh adawnnate uh anuai a bang ahi hi.\n1. Naupang kum 1-8; kum 9-12 kikaal gual apha bangzah nei nahi uh hiam? Atamzaw in adawnna ah kum 1-8 kikaal group ah nu leh pate in ta khat nei tam uh aa, kum 9-12 kikaal gual group ah ta nih nei tam uh hi.\nNa naupangte uh bangzah New York khuapi sunga om SDA sangte ah kahsak? A tamzaw in kahsak lo ci-in dawng uh hi. 4. Tuzawh kum nga sungin nuntak khuasak zia, na kilamdang sak nuam uh hiam? A dawnna vuah, hi cidan mah in om’ lungkim lel ung, aci tam zaw hi.\n7. Adventist sangte’ aa dingin na comment nop a a om hiam? SDA sangte ah akipia pil sinna pen ei New York ah bang zawngkhal sa ung. Amau’te in, adiak in sia sem teng amuibun zaw tintaan cihte akahzel ding uh leh aneih zel ding uh kisam sa ung. Vanzat tuamtuam leh sang inn aa kisam tuamtuam te zong akibehlap ding kisam sa ung. New York aa kumpi sangte in ka tapa/ tanu’ aa ding, adiak in subject/major akim in om a, amailam nuntakna uh ah akimang ding leh, leitung thupiang tuamtuam te atel kheh na dingun (kiging sak theih nadingun) pantah uh hi. Ko nu leh pa te in zong, ih biakna\npen thukimpih mah ung, nu leh pa te leh, pawlpi pan ihsangte ah zong hibangte kihilh ding ka gennuam uh hi, aci uh hi. Khristian pilsinna sangte, kumpi sangte, biakna, pawlpi,\nmimal aituam neih sangte aa kipan, Topa pen tua saang inn te Alam ahih ding thupi pen hi. Bangbang sang ih phuan, ih pan zongin Topa pen a foundation hisak det ding ahi hi. Bang hang hiam cih leh Topa kihellohna inn, sanginn te ah, asem, abawl, alam te’ nasepna pen amawkna hilel hi, LST sung Late 127 sungah na ci ngiat hi.\nIh theihtek ahi, SDA sang pawlkhatte maingat to’na (challenges) te in: Sanginn leh room neu lua, pawlkhat leu leu ah sang naupang tawmna ahang, Classroom sung makaihzia te, sum ahi dingzah panpih zawhlohna te, sanginn, budgets tawmlua, sanginn ah vanzat ding ahi dingciang neihlohna, Pongman training neihzawhlohna, Adventist pilsinna in tamman lua, etc.., cih bang atuamtuam ahi hi.\nKumpi sangte leh Adventist sangte’ piak education pen a kibat na om hi. Khat veivei teh, Adventist pilsinna pen kumpi sangte a sangin, hoihzaw pek hi, ahizongin kumpi sangte’ nuai ah Adventist pilsinna kia suk ngeilo hi. Tua ahih leh, Adventist pilsinna pen zawngkhal hi, ci a up ding pen ahihlohzia, siangtak teltak in kimu pah hi. Ih phawk tek ding thu in, Adventist pilsinna sangte ah lai sinna nam khat bek, nuntakna ding kigin kholhna bek zong hilo, mihing pumpi bup, mihing’ nuntakna hunbup huamin, nuntak tawntungna aa dingin, thatang, lungsim, leh khalam hatnate kituak taka khantoh sakna cihte tawh SDA sangte ah sang naupangkim ki pantah hi. Hih bangin akipattah na ahang in, mihing ahong bawl Pasian’ lim leh mel kilangh sak kik thei dinga mihing’ pianzia ahoih dinga domkangna ahi hi.\nAdventist te in kumsimin million tampi zangh in ei pawl sang tampi tak, tul 5,000 val bang panpih den uh hi. A hizongin kumpi sang pawlkhatte ah, sangsum, sum dong neilo keei uh hi. Mimal khat leh khat hong kidong hi leh, sumdong omlo, pilna kingah veve na, kumpi sangah tate ki khanuam tek zaw ding cih bel himah hi.\n- Pasian in sanginn gol pipi cihte sangin, gol kei ta leh Amah, a foundation (abulpi) ih hihsak ding deih hi.\n- Ih gualzawhna sangin, ama’ tungah thuman cihtakna deih hi.\n- Gualtung tuanna sangin, Ama’ thu manna deih hi.\n- Talent (kivakna) te sangin, Ama’ aading kipiak, na ki-ap na deih hi.\n- Neih le lam te, sangin, Ama’ aa ding lungsim takpi piak na deih hi.\n- Mel hoihna sangin, Ama’ tungah gamtat hoihna deih hi.\n- Khuak tawh sangin, Ama’ aa dingin lungtang tawh nasepna deih hi.\n- Thutheih siamna sangin, Amah paaikhiat lohna/nusiatlohna deih hi.\n- A kiciangtan thei ahi, hun sangin, Ama’n akiciangtan thei ngiatlo, nuntak tawntung na ding deih hi.\n- Hell meikuang lak sangin, Vantung ah om dingin hong deih hi.\n- Million khat (tein sawm) val in ah zawlgai in, nau bawlkhiatna (abortion) nei uh hi. A tamzaw pen khangno sang naupang te ahi uh hi.\n- Million khat (tein sawm) val bang vaakthaap/zawltaai uh a, tamzaw pen khangno sang naupang te mah ahi uh hi.\n- Million khat leh alang (tein sawm leh tein nga) val amah leh amah kithat, ahih kei leh ki sihbawl (suicide) nei dingin hanciam uh a, atamzaw pen khangno sang naupangte mah hi leu leu uh hi.\n- Million khat (tein sawm) val bang pen lungsim manlo te’ kikepna, khoina ah kikem a, atamzaw pen khangno te mah ahi uh hi.\n- Tein nga val bang pen guihtheih khamtheih, zatui kisun in zongsang uh a, atamzaw khangno laite mah ahi uh hi.\n- Tein nga val bang pen thonginn tung uh a, a thuneihna (a-muh) uh ahih leh, guta cih ciang lel hilo mawk lai in ah, mithat, mibuan lum, sihna (a-muh) mulkimhuai huai mah mah vai vive hangin in thongtaang uh hi. A tamzaw pen khangno te mah hizel uh hi.\n- Million sawm (tein za) val bangin zu suei, zatui suei, zongsang uh a, atam zaw pen khangno te mah ahi uh hi.\n- Million sawm (tein za) val pen pasal leh pasal omkhop nopsa,\nnumei leh numei omkhop nopsa cihte ahi uh hi. A tamzaw pen khangnote mah ahi uh hi.\n- Thuman thutak leh ahoih gamtatna, za ding, mu ding, gamta ding, phawk ding cihte ngah sak ding.\n- Thuman leh thuzuau cihte khentel thei in, thuzuau peuhmah pel/pelh theihna nei sak ding.\n- Thuman taka, khensatna bawl thei ding, gitlohna khempeuh pel/pelh theihna nei sak ding.\n- Gamtat hoih in gamtatna, gamtat luheek siamna, vaangneihna leh tavuan nasep te zawhna nei sak ding.\nHih ... hih pak mawk leng, bang hong piang ding cihte alungtang vuah nei sak ding. Gentehna in, Joseph in ah, hih hih leng hoihlo hi, mawhna hi, khialhna hi, Pasian in deihlo hi cih thei hi. “Ka Topa Pasian langpang in, hih alian mah mah khialhna leh mawhna bang cih hihtheih mawk ding ka hiam?” (Gen. 39:9). Esther leu leu in ah, asep thupen thuman tel mah mah ahihman in semngam hi. Hih pen Pasian’ deihna hi cih tel mah mah hi. Hangsan ngam hi. “Ka sih leh, a si” ci hi. (Esther 4:16). Daniel leu leu in ah, sa lim nono, tui liim nono neek leh neekloh ding, khentat hi. “Amah leh amah ki niin sak nuamlo hi.” (Daniel 1:8). Joshua leu leu in ah, “Kei leh ka innkuanpihte in Topa’ na kasem ding uh hi” ci ngam hi. (Joshua 14:15). Ruth leu leu in ah, a teeknu kiangah, “Na Pasian, ka Pasian” (Ruth 1:16) ci giap hi. Hih atunga ihgen mihing te in, thuman thutak, Gamtat hoihna, koi hoih, koi hoihlo, thuman, thuzuau, gamtat hoih, gamtat hoihlo, koi pen Pasian in deih, koi pen Pasian in deihlo cihte tel thei mah mah uh ahihman un, hihngam, paungam, semngam uh ahi hi.\nAdventist pil sinna ah khangno sang naupangte, gamtat hoih, thuman na leh cihtakna cihte tawh hih leitung nasepna ah nuam asa ding, hong tung ding leitunga nasepna zaizaw ah zong nuam asa zaw dingin kiging khol sak hi. Hih Adventist pilsinna lam thukan khia te in, athumuh na uh a, Adventist pilsinna pen kumpi’ pilsinna sangin Adventist pilsinna pen leitung bup huam in kumpi pilsinna sa’ng, ahoihzawkna, mukhia uh hi. Adiak in character leh moral lam kumpi lam sangkah atamzaw te in hong batloh na kimu tel ciat hi. Amantak in cileng, Adventist innkuan sung leh pil sinna sang pan akhangkhia naupang te in, Computer games, TV/ Video etna in hun mawk beisak lo. Cidam na ding apiangsak ante bek ne uh a, lup hun pongman in lum in, pumpi aa dingin akisam zah ihmu thei uh hi. A inn uh ah laibu hoih, magazines hoih te tampi om hi. A nu leh pa te uh tawh kizopna, kithuahna tampi noptak in, zangh thei uh hi. A nu leh pa te uh atate uh ii sangkahna sang sia te tawh ki maingap uh hi. A nu leh pa te un, hun zatsiam pih uh aa, TV et hun, Internet zat hun cihte ciangtan sak uh hi. Adventist pilsinna pen hun beisak na peuha, kihilhna, sinsakna hilo in ah, nuntak tawntung na ding aa kihilh, kisinsak ahi hi.\n(Hih article “A HOIH PEN ADVENTIST EDUCATION” hong gelh, Da Dal (Pau Lam Dal) pen tu laitak in, Philippines ah aom laitak ahi hi. Tu kumin, Master of Arts in Education (Educational Management major leh Guidance and Counseling minor) M.A.Ed. (thesis) tawh Cavite State University pan sangtuak hi.